Perihal Segala Skandal Hubungan Sulit John F Kennedy

Skandal
dan Presiden Amerika Syarikat tidak boleh dipisahkan bak irama dan lagu. Di
sebalik imej bersih yang cuba ditampilkan kepada para penyokong di luar sana,
tersirat pelbagai rahsia gelap yang tersembunyi yang membelenggu penggal
pentadbiran mereka sebagai presiden. Walau apapun alasan yang diberi, yang
pasti ia memberi pelbagai warna kepada suasana politik Amerika Syarikat dan
memberi impak besar kepada sejarah negara itu. Dalam kes John F Kennedy (JFK),
skandal seks membabitkan beliau terlalu banyak sehingga ada satu gelaran sesuai
kepada anak kelahiran Brookline, Massachusetts ini: buaya darat!

Ramai sejarawan mengakui kewujudan hubungan-hubungan terlarang yang dijalin JFK tetapi pada masa sama, ia juga menerangkan hubungan kompleks beliau dengan golongan Hawa. Menurut penulis buku The Kennedy Half-Century: The Presidency, Assassination and Lasting Legacy of John F. Kennedy dan Pengarah Pusat Politik Universiti Virginia, Larry Sabato, JFK boleh menjadi baik dan menghormati wanita yang ada kuasa dan pengaruh.

Tetapi yang pasti, beliau mempunyai selera nafsu yang kuat dan jika ia dilihat dari konteks hari ini, JFK melihat wanita-wanita muda dan cantik sebagai objek pemuas nafsu. Jika tidak, mengapa beliau boleh mengeluarkan kenyataan ini semasa berbual dengan Perdana Menteri Britain ketika itu, Harold MacMillan, “Jika saya tidak melakukan hubungan seks setiap hari, saya akan merasa pening kepala.”

Mungkin
ada yang mempertikai mengapa Jackie Kennedy tidak melakukan sesuatu terhadap
isu ini. Hakikatnya, walaupun dianggap naif oleh sesetengah kakitangan Rumah
Putih, beliau tahu setiap perkara di situ termasuk hubungan-hubungan sulit yang
dijalin suaminya itu. Tetapi beliau memilih untuk tidak mengendahkannya bukan saja
demi menjaga perkahwinan mereka tetapi juga demi anak-anak yang masih kecil
ketika itu.

Jika ada yang merasakan puncanya ialah ketidakpuasan JFK dengan layanan yang diberi Jackie, jawapan anda salah. Dalam buku Grace and Power: The Private World of the Kennedy White House hasil tulisan Sally Bedell Smith, pada satu ketika, beliau pernah mengadu dengan salah seorang doktor peribadinya, Frank Finnerty tentang kualiti hubungan kelamin pasangan tersebut.

Finnerty kemudian memberi tunjuk ajar kepada Jackie bagaimana untuk membincangkan soal tersebut dengan JFK tanpa menyinggung perasaan presiden itu dan pada pertemuan seterusnya, beliau melaporkan kualiti hubungan kelamin mereka bertambah baik. Tetapi pada masa sama, Jackie juga percaya isu keintiman seksual dirinya bukanlah punca perangai hidung belang suaminya itu.

Tidak kira siapa, sama ada orang biasa atau pemimpin terkenal, siapa tidak makan hati bila pasangan bermain kayu tiga. Untuk menghilangkan rasa sedih berkenaan isu ini, Jackie suka berjalan sekitar taman-taman di Rumah Putih, membaca buku, melukis dengan cat air dan membawa anak-anaknya bersiar-siar dengan kereta lama miliknya dengan memakai skaf dan kot lama sebagai samaran.

Pada waktu malam pula, beliau menganjurkan sesi makan malam untuk lapan orang bersama sekumpulan rakan rapat dengan seorang artis atau penulis yang dibawa dari New York sebagai muka baru. Jika ada program bersama orang kenamaan dari luar negara, satu jamuan makan malam diadakan di mana ia menetapkan standard baru bagi kecemerlangan kulinari dengan menu makanan dalam Bahasa Perancis bagi yang menghadirinya buat kali pertama.

Jika tidak berada di Rumah Putih, Jackie membawa anak-anaknya iaitu Caroline dan John F Kennedy Jr melawat estet keluarga Kennedy di Glen Ora, Virginia. Estet ini menjadi pilihan kerana ini membolehkan Caroline menunggang kuda sementara Jackie pula boleh memandikan, membacakan cerita kepada mereka sebelum tidur dan menidurkan mereka.

Kadangkala, mereka menetap selama berminggu-minggu dan bagi JFK, lawatan ke estet ini membolehkannya bertemu dengan mereka. Selalunya, beliau tiba pada hujung minggu untuk bermain backgammon atau melelapkan mata barang seketika. Namun di sebalik semua ini, perkahwinan JFK-Jackie terus utuh sehinggalah pembunuhan beliau pada 22 November 1963 di tangan Lee Harvey Oswald.

Ya, mungkin ada yang mempersoal mengapa Wanita Pertama Amerika ini terus setia kepada presiden buaya darat ini tetapi itu juga merupakan manifestasi cintanya yang mendalam terhadap JFK. Selain itu, Jackie sebenarnya menurut jejak langkah ibu mentuanya, Rose yang turut berhadapan isu sama dengan suaminya, Joseph Kennedy.

Berikut
senarai wanita yang disyaki mempunyai hubungan dengan JFK sebelum dan selepas
bergelar presiden:

1.
Marlene Dietrich

Bagi
peminat filem-filem klasik Hollywood, nama Marlene Dietrich sentiasa meniti di
bibir mereka. Siapa tidak kenal lakonan mantapnya dalam Morocco (1930) dan
Shanghai Express (1932). Tetapi tidak ramai tahu, beliau juga mempunyai selera
seksual yang hebat walaupun sudah mencecah usia warga emas. Antara individu
terkenal yang pernah bergelar kekasihnya iaitu John Wayne, Errol Flynn, Kirk
Douglas, Frank Sinatra, Joseph dan John F Kennedy. Ya, dua beranak Kennedy
pernah bersama dengannya.

Hubungan
seksualnya dengan JFK berlaku pada September 1963 apabila Dietrich yang ketika
itu berumur 60 tahun dijemput sebagai penghibur untuk satu persembahan di Rumah
Putih. JFK yang ketika itu 20 tahun lebih muda daripadanya mula menggoda
pelakon terkenal itu di sebuah bilik tidur berhampiran West Sitting Room
walaupun Dietrich seharusnya membuat persembahan dalam tempoh setengah jam.
Tetapi angkara tidak dapat menahan gejolak nafsu, kedua-duanya melakukan
hubungan seks selama 20 minit. Apabila JFK hampir terlelap di atas katil,
Dietrich mengejutkannya kerana tidak tahu selok-belok laluan Rumah Putih.
Presiden itu kemudiannya bertanya sama ada pelakon terkenal itu mempunyai
hubungan sulit dengan bapanya, Dietrich bagaimanapun berbohong dan menafikan
wujud hubungan antaranya dengan Joseph. Bila mendengar jawapan penghibur itu,
JFK membalas, “Saya tahu dia berbohong.”

2.
Mimi Alford

Jika
ada yang mengatakan Monica Lewinsky satu-satunya kes hubungan sulit membabitkan
presiden dengan pelatih Rumah Putih, anda salah. JFK juga pernah menjalin
hubungan dengan seorang pelatih bernama Mimi Alford. Beberapa hari selepas
bekerja di Pejabat Media Rumah Putih, dia bertemu dengan presiden itu semasa
beliau berenang pada waktu tengah hari di kolam renang Rumah Putih. Selepas
selesai berenang, JFK memperkenalkan dirinya dan lewat hari yang sama, beliau
mengajaknya minum selepas waktu bekerja.

Menurut
memoir Alford, beliau menawarkan diri sebagai pemandu arah Rumah Putih dan
aktiviti ini membawa kepada JFK menggodanya dalam satu bilik yang dipanggilnya
sebagai bilik Puan Kennedy (Jackie). Selepas hubungan kali pertama itu, dia
merasa terkejut dengan apa yang berlaku tetapi bagi JFK, ia bagaikan seperti
satu rutin baginya. Hubungan sulit mereka ini berlangsung selama 18 bulan dan
Alford tetap memanggilnya Tuan Presiden, bukan nama panggilannya Jack. Dalam
memoir yang sama, dia turut mendedahkan pernah melakukan seks oral terhadap
seorang pembantu selepas dicabar JFK dalam kolam renang. Pembantu yang
dimaksudkan ialah Dave Powers yang turut bertanggungjawab membawa ramai pelacur
ke Rumah Putih dengan bantuan Perkhidmatan Rahsia untuk memenuhi kehendak nafsu
presiden itu.

3.
Marilyn Monroe.

Happy Birthday to you,Happy Birthday to you,Happy Birthday Mr. President,Happy Birthday to you.Thank’s Mr. PresidentFor all the things you’ve doneThe battles you’ve wonThe way you deal with US SteelAnd our problems by the ton,We thank you, so much.Everybody, Happy Birthday!

Sesiapa
yang melihat nyanyian menggoda Marilyn Monroe sebagai ucapan selamat hari lahir
terhadap JFK pada majlis kutipan dana Parti Demokrat 1962 dan reaksi beliau
terhadap nyanyian itu sudah tahu kedua-duanya mempunyai hubungan sulit. Boleh
rujuk link yang disediakan: https://www.youtube.com/watch?v=EqolSvoWNck

Hubungan Monroe dengan JFK bermula pada Februari 1962 bila beliau dijemput menghadiri satu majlis makan malam di New York bagi meraikan presiden. Sebelum Monroe meninggalkan majlis, beliau sempat memberi nombor telefonnya kepada JFK. Pada bulan seterusnya, pelakon yang dikenali dengan filem Seven Year Itch (1955) itu dijemput ke Palm Springs untuk menemani presiden.

Di sinilah, bermulanya hubungan sulit dua tokoh ikon 50-an dan 60-an itu. Monroe yang sudah mabuk asmara dengan JFK turut beraspirasi menggantikan Jackie sebagai Wanita Pertama dan pernah menulis surat kepada Jackie tentang perkara itu.

Wanita Pertama Amerika itu secara sinis membalas, “Marilyn, kau akan mengahwini Jack, itu memang bagus… dan kau akan berpindah ke Rumah Putih, dan kau akan menggalas tanggungjawab Wanita Pertama, dan aku akan berpindah keluar dan kau akan menanggung semua masalah (hubungan-hubungan sulit JFK).” Selain JFK, Monroe juga dikatakan mempunyai hubungan sulit dengan adik JFK, Robert.

4.
Judith Campbell Exner

Exner
bukan sekadar kekasih gelap JFK, dia juga pernah menjadi kekasih penyanyi
klasik terkenal Sinatra dan ketua mafia Sam Giancana. Mereka mula bertemu pada
tahun 1960 semasa Sinatra membuat persembahan di Sands Hotel, Las Vegas. Dalam
pertemuan itu, Exner menggambarkan beliau sebagai pendengar terhebat. Menurut
wartawan siasatan Seymour Hersh, Exner digunakan sebagai kurier antara JFK
dengan mafia berupa bayaran kononnya untuk mafia bagi tujuan pembelian undi dan
pembunuhan Presiden Cuba, Fidel Castro. Exner juga mendakwa pernah
mengandungkan anak beliau sebelum terpaksa menggugurkannya.

5.
Ellen Rometsch

Sesiapa
yang menatap wajah pelacur berusia 27 tahun dari Jerman Timur ini pasti
menyangka melihat kembar Elizabeth Taylor. Selepas berhijrah ke Amerika
Syarikat, dia menyertai rangkaian pelacuran yang dipanggil Quorum Club yang
beroperasi di suite tiga bilik di Carroll Arms Hotel yang terletak di seberang
bangunan Senat yang baru. Pada musim bunga 1963, Rometsch menyertai parti-parti
kolam bogel di Rumah Putih dan merupakan antara wanita yang sentiasa mempunyai
hubungan seks dengan JFK di Rumah Putih. Tetapi pada Ogos tahun sama, Robert
Kennedy dikatakan mengatur pengusiran keluar Rometsch kerana bimbang rahsia
hubungan sulitnya dengan JFK terbongkar dan diketahui orang ramai.

6.
Mary Pinchot Meyer

Menurut
penulis biografi Peter Janney, Meyer merupakan kenalan lama JFK sejak bertemu
buat kali pertama pada tahun 1938. Pernah berkahwin dengan seorang ejen Agensi
Perisikan Pusat (CIA) dan adiknya merupakan isteri kepada editor Washington
Post, Peter Bradlee, itu meletakkannya dalam lingkungan sosial keluarga Kennedy
di Washington. Penulis biografi Nina Burleigh, Meyer kerap melawat JFK di Rumah
Putih dan diketahui sebagai salah seorang perempuan simpanan beliau. Tetapi dia
juga dikenali sebagai pencinta keamanan dan mempunyai hubungan rapat dengan
pelopor rawatan terapi LSD, Timothy Leary. Justeru, tidak hairanlah wujud
dakwaan konspirasi yang menyelubungi kes pembunuhannya pada tahun 1964 di mana
penasihat-penasihat JFK enggan membenarkan pandangan Meyer mempengaruhi dasar
dan tindak-tanduk JFK. Sehingga kini, kes pembunuhan tersebut masih belum
diselesaikan.

7.
Pamela Turnure

Jika
Jackie menyumpah dengan kerenah wanita-wanita yang mendampingi suaminya itu,
beliau juga sedar salah seorang wanita itu ialah setiausaha akhbarnya, Pamela
Turnure. Turnure yang berasal dari Georgetown dikatakan mempunyai paras rupa
seiras Jackie dan dikatakan mempunyai hubungan sulit dengan JFK dari 1961
hingga 1963 semasa berusia 21 tahun. Pada mulanya, dia bekerja sebagai
setiausaha semasa JFK bergelar senator dan berjaya mendapat pekerjaan di Rumah
Putih sebagai setiausaha akhbar Jackie hasil pengaruh dan lobi beliau. Jika
Jackie tiada di Rumah Putih, maka Turnurelah menjadi peneman tidur malam
beliau.

8.
Gunilla von Post

Sosialit
Sweden ini berumur 21 tahun semasa bertemu dengan JFK di French Riviera,
beberapa minggu sebelum melangsungkan perkahwinan dengan Jackie. Walaupun sudah
berkahwin, itu tidak menghalang beliau dan von Post saling berhubung. Dua tahun
kemudian, dua insan ini kembali berhubung dan ia berakhir di atas ranjang. Pada
malam itu juga, JFK meluahkan hasrat untuk menceraikan Jackie dan mengahwini von
Post. Tetapi menurutnya dalam memoirnya pada tahun 1997, hasrat beliau
ditentang keras Joseph yang melihat jika tindakan itu diteruskan, maka itu juga
merupakan penamat karier politik JFK. Berikutan itu, hubungan cinta terlarang
mereka berakhir dalam satu malam.

9.
Priscilla Wear dan Jill Cowen

Perkhidmatan Rahsia mempunyai kod nama sinis untuk dua setiausaha Rumah Putih ini iaitu Fiddle dan Faddle. Kedua-dua wanita ini lebih dikenali kerana mempunyai hubungan rapat dengan JFK berbanding tugas asal mereka sebagai setiausaha. Ini didedahkan oleh seorang bekas ejen perkhidmatan itu kepada penulis Ronald Kessler. Bekas ejen itu mendakwa mereka sentiasa mencuri peluang berendam dalam kolam renang bersama JFK dan kembali semula ke meja mereka dalam keadaan rambut yang basah.

Menurut penulis Caitlin Flanagan yang menulis satu artikel untuk The Atlantic, kedua-dua wanita ini turut menjadi sebahagian daripada rombongan lawatan beliau ke pelbagai tempat seperti Rome, Nassau dan Ireland. Jackie tahu kedua-duanya merupakan pemuas nafsu JFK mengikut catatan Flanagan. Pada satu ketika,  beliau menjadi pemandu lawatan untuk seorang wartawan Perancis, semasa melalui meja Wear, Jackie berkata dalam Bahasa Perancis, “Inilah perempuan yang dikatakan tidur dengan suami saya.”

Skandal sebegini bukan saja merungsingkan Perkhidmatan Rahsia tetapi juga para penasihat JFK sendiri. Ini kerana selain Romentsch, tidak diketahui berapa orang pelacur yang digunakan beliau tetapi itu sudah cukup membimbangkan Perkhidmatan Rahsia kerana boleh menyebabkan JFK diugut atau menjadi sasaran pengintipan.

Dalam satu temubual untuk dokumentari ABC tahun 1997, bekas ejen Perkhidmatan Rahsia, Anthony Sherman berkata, “Beliau mempunyai kecenderungan mengelilingi dirinya dengan wanita-wanita yang kadangkala mempunyai latar belakang mencurigakan.” Bila mengulas kecenderungan JFK ini, Sabato menyifatkan beliau sebagai semberono dan merisikokan semua perkara yang disayanginya serta percaya maklumat sebegini pasti diketahui agensi-agensi perisikan asing.

RUJUKAN:

1.
MacPherson, Robert. (2013). JFK: The women in his life. Irish Examiner. https://www.irishexaminer.com/JFK/jfk-the-women-in-his-life-250182.html

2.
Stewart, Sara. (2013). All the president’s women. New York Post. https://nypost.com/2013/11/10/all-the-presidents-women-3/

3. The Sydney Morning Herald. (2004). How JFK learnt
about sex. https://www.smh.com.au/world/how-jfk-learnt-about-sex-20040501-gdiubz.html


Kisah Park Yeonmi Lari Dari Korea Utara

Pada hari ini, terdapat kira-kira 31,000 orang Korea Utara yang meraih perlindungan dan kebebasan berkat bantuan jiran mereka di selatan. Antara mereka ialah Hyeonseo Lee, Lucia Jang, Joseph Kim, dan Sungju Lee yang masing-masing mempunyai kisah tersendiri yang disusun rapi di dalam memoir.

Namun, artikel ingin kongsikan satu lagi nama lain iaitu Yeonmi Park – graduan Universiti Columbia berusia 27 tahun yang kisahnya tentang kebebasan dipengaruhi oleh satu filem kegemaran ramai, iaitu Titanic.

Kehidupan di Korea Utara

Park Yeonmi dilahirkan di Hyesan pada 4 Oktober 1993. Beliau adalah anak kedua buat pasangan Park Jin Sik dan Byeon Keum Sook.

Bagi orang Korea Utara, dekad kelahiran Yeonmi adalah dekad yang mencabar. Lebih-lebih lagi berikutan pembubaran Kesatuan Soviet pada 1991 yang memberi impak besar terhadap ekonomi negara. Besarnya impak tersebut sampai mengakibatkan kebu.lu.ran sepanjang tahun 1994-1998 yang mer.agu.t sebanyak 350,000 – 3.5 juta nyawa.

Dalam suasana sebegitu rupa, Yeonmi meniti awal usia bersama kakaknya, Eunmi yang tua dua tahun. Menurut Yeonmi, antara pengalaman era keb.ulu.ran yang sukar dilupakannya adalah ketika terserempak dengan m.aya.t seorang lelaki di tepi kolam tempat orang biasa ambil air untuk kegunaan seharian.

Walaupun melihat m.aya.t dan mendengar suara keb.ulu.ran sudah pun menjadi hal biasa buat beliau, keadaan m.aya.t satu ini amat meng.erikan. Badannya terlentang tanpa seurat benang, matanya bulat membuntang, mulutnya ternganga luas, dan isi perutnya pula terbu.rai dek dimakan anjing. Ketika itu, usia Yeonmi belum pun sepuluh tahun.

Sekitar masa itu juga, ibunya menceritakan yang di Hyesan pernah ada seorang lelaki dih.uku.m bu.n.uh kerana mencu.ri dan memakan lembu. Sebagai negara sosialis, lembu dianggap harta negara. Tambahan, ia amat berguna untuk membajak dan menarik gerabak. Jadi, memakannya tanpa kebenaran adalah satu j.enaya.h dan hu.kumannya adalah ditem.bak di hadapan khalayak.

Untuk Yeonmi, itu adalah antara pengalaman pertama beliau didedahkan betapa rejim Kim lebih mementingkan nyawa haiwan berbanding manusia.

Namun sama seperti kebanyakan orang lain, Yeonmi ketika itu menaksir h.uku.man tersebut sebagai satu hal yang wajar. Ini rentetan doktrin yang diajarkan kepada setiap warga Korea Utara, iaitu negara adalah segalanya.

Jika di negara lain, anak-anak digalakkan untuk bertanya dan berpandangan. Tetapi tidak bagi Yeonmi dan rakan senegaranya. Sepanjang masa, mereka perlu menjaga perilaku dan tutur kata. Jika tidak, akan ada jiran, rakan, guru, atau majikan yang melaporkan kepada pihak berkuasa.

Kata Yeonmi, ibunya sampai pernah berpesan sebaik beliau mula pandai berfikir, “Ingat Yeonmi-ya. Walaupun awak sedang bersendirian, burung dan tikus pun boleh dengar apa yang awak bisikkan.” Usahkan tikus dan burung. Yeonmi sendiri mengakui yang dia pernah anggap Kim Jong-il mampu membaca fikiran sesiapa. Jadi, sejak kecil lagi beliau tidak berani untuk persoalkan apa-apa.

Ini ditambah lagi dengan propaganda yang disuntik ke dalam setiap inci kehidupan mereka, termasuklah pendidikan, hiburan, dan pekerjaan.

Di sekolah sebagai misal, pelajar-pelajar pada setiap hari disuruh membaca 10 Ikrar Kesetiaan. Ikrar tersebut berbunyi:

Di samping 10 Ikrar Kesetiaan di atas, buku-buku teks sekolah juga dipenuhi propaganda anti Amerika Syarikat dan Korea Selatan. Contohnya, di kulit hadapan buku teks kerap tertera gambar ten.tera Amerika Syarikat sedang menyek.sa orang Korea. Dalam buku teks geografi pula, selalu dipaparkan gambar yang kononnya rakyat Korea Selatan alami kebu.luran.

Hatta persoalan matematik juga tidak terkecuali daripada menjadi mainan propaganda. Bayangkan, soalan yang dihadapkan kepada pelajar rata-ratanya berbunyi seperti, “Kamu menem.bak seorang Amerika dur.jana dan kawan kamu pula menem.bak dua orang. Sekarang, berapa ma.yat Amerika dur.jana yang ada?”

Kalau ini dilihat ‘keras’, kata Yeonmi, ada lagi yang lebih keras. Pada waktu rehat, mereka kadangkala disuruh berbaris dan mengambil giliran untuk memu.kul atau melempari patung yang dipakaikan seragam ten.tera Amerika Syarikat.

Rutin sebegini sekali gus membenihkan keben.cian terhadap negara-negara demokrasi dan mendorong rakyat Korea Utara untuk melihat negara mereka sebagai yang paling berkuasa dan pemimpin mereka sebagai yang terpaling dewa.

Dalam kamus hidup mereka juga tidak wujud perkataan ‘bebas’ atau ‘tertin.das’ lantaran ia diganti oleh perkataan ‘setia’ dan ‘sedia’ (untuk berkhidmat). Atas sebab itu pada mata kita, mereka dilihat tertin.das sementara bagi mereka sendiri, itulah kehidupan yang ideal.

Ini mengingatkan kita kepada satu pepatah, “Anak yang tidak pernah mengenali pepe.rangan sama sekali berbeza dengan anak yang tidak pernah mengenali kebebasan.” Bagi orang Korea Utara, mereka adalah yang kedua.

Cuma mujur buat Yeonmi, bapanya bukan seorang yang segan meluahkan rasa ben.ci terhadap rejim Kim. Pernah pada suatu hari semasa mereka sekeluarga sedang menonton siaran berita di televisyen yang memaparkan Kim Jong-il sedang memantau perbarisan ten.tera, Park Jin Sik bersuara, “Anak ha.ram. Matikan televisyen itu.”

Tentu sekali, Yeonmi yang masih kecil belum mengerti yang bapanya sedang marahkan Kim Jong-il. Lagipula, mema.ki pemimpin adalah satu hal di luar kebiasaan orang Korea Utara. Jadi, peristiwa itu terus melekat di kepala Yeonmi untuk beliau fikirkan dan persoalkan.

Tambahan, pakciknya yang bernama Park Jin menyimpan sebuah VCR (video cassette recorder) di rumah. Jadi, Yeonmi terdedah dengan filem-filem Hollywood yang ditontonnya secara sembunyi. Menurutnya, filem yang paling memberi impak ialah filem Titanic. Ini lantaran ia mengisahkan percintaan antara dua insan – satu elemen yang sangat asing bagi Korea Utara yang tepu dengan pemujaan rejim.

Kata Yeonmi, itu adalah kali pertama beliau terbuka mata tentang makna kebebasan. Yakni, kebebasan membuat pilihan dan kebebasan menentukan jalan kehidupan.

Melarikan Diri Dari Korea Utara

Perjalanan Yeonmi menuju kebebasan berlaku pada tahun 2007, yakni semasa beliau berusia 13 tahun. Ketika itu, bapanya sudah pun lima tahun berada di kem ta.ha.nan selepas ditang.kap akibat terlibat dalam aktiviti penyel.udu.pan.

Sebelum itu, bapanya bekerja di kilang melebur besi. Namun rentetan kegawatan ekonomi, dia diberhentikan. Untuk meneruskan kehidupan, Park Ji Sin menceburi pasaran gelap dan menyel.udu.p barangan seperti ro.kok, gula, beras, dan emas – sampailah tertang.kap pada tahun 2002.

Semenjak itu, Yeonmi selalu ditinggalkan berdua dengan Eunmi di rumah sementara ibunya keluar bekerja. Namun seiring waktu, kesempitan semakin membelenggu. Keb.ulu.ran pun makin kerap bertamu. Satu-satunya pilihan untuk meneruskan kehidupan adalah meninggalkan Korea Utara.

Lagipula, tempat tinggal Yeonmi sekeluarga memang bersempadan dengan bandar Changbai, China. Ia ‘cuma’ dipisahkan oleh sebatang sungai bernama Yalu. Erti kata lain, Yeonmi pada setiap hari dapat melihat suluhan cahaya dari seberang – cahaya yang fikirnya, pasti ada makanan tersedia.

Jadi pada suatu malam yang sejuk beku, Yeonmi dan ibunya merentasi Sungai Yalu dengan bantuan seorang broker dari China (Eunmi dah pun mendahului beberapa minggu awal dan mereka bersatu tujuh tahun kemudian).

Namun, bantuan itu hadir dengan satu harga. Iaitu tubuh Yeonmi. Naluri ibu bagaimana pun melindungi. Byeon Keum Sook menawarkan dirinya sebagai ganti. Maka di situ dan di saat itu juga, dia diper.ko.sa di hadapan anaknya.

Mereka berdua kemudian dijual sebagai ham.ba – Yeonmi dengan harga $300 manakala ibunya dengan harga $100. Selama hampir dua tahun, mereka terpisah. Selama hampir dua tahun itu juga, mereka hidup sendirian dan menjadi pemuas naf.su lelaki yang kegersangan.

Apapun, pemilik Yeonmi akhirnya mengotakan janji – ibunya dibeli dan ayahnya pula dibawa ke mari. Justeru untuk seketika, mereka bertiga sempat bersama sebelum Park Ji Sin meninggal dunia akibat kan.ser usus. Untuk mengelak daripada dikesan pihak berkuasa China, jasadnya diba.kar.

Yeonmi dan ibunya pula kemudian merentasi Gurun Gobi atas saranan seorang rakan dari Korea Utara. Tujuannya, adalah untuk dapatkan bantuan kedutaan Korea Selatan di Mongolia.

Namun setibanya di sana, mereka berdua dita.han. Kalau bukan kerana kesungguhan untuk bu.nuh diri, mungkin Yeonmi dan ibunya sudah pun diusir kembali ke China dan seterusnya dihantar pulang ke Korea Utara.

Tidak berapa lama kemudian, mereka diterbangkan ke Korea Selatan. Di sana, mereka dikurniakan status pelarian (refugee) dan hak perlindungan. Lembaran baru pun lantas dimulakan, dengan Yeonmi kembali mendapatkan pendidikan di Universiti Dongguk sebelum berpindah ke Universiti Columbia, New York pada 2014.

Pada tahun sama itu juga, beliau muncul di pentas antarabangsa buat kali pertama menerusi ucapannya di One Young World yang diadakan di Dublin. Berikutan pendedahan yang beliau lakukan, seluruh keluarganya yang tinggal di Korea Utara hilang tanpa khabar berita – sama ada dihantar ke kem taha.nan atau dibu.nuh.

Namun, itu tidak mematahkan hatinya. Kata Yeonmi, “Saya tidak akan berhenti. Harga yang begitu tinggi telah pun dibayar untuk saya miliki suara ini.”Flash Drives for Freedom

Justeru pada tahun berikutnya, beliau mengeluarkan sebuah memoir yang berjudul In Order to Live. Setahun kemudian, beliau menjadi penasihat Pertubuhan Hak-Hak Manusia dengan salah satu program yang dianjurkannya ialah ‘Flash Drives for Freedom’ – iaitu usaha menerbangkan belon-belon yang membawa hampir 20,000 pemacu pena yang dimuatkan dengan pelbagai kandungan seperti filem dan dokumentari dari Korea Selatan dan Amerika Syarikat ke Korea Utara.

Tujuannya adalah membekalkan rakyat Korea Utara dengan pengetahuan tentang dunia luar, sekali gus mengeluarkan mereka dari kepompong lama yang membelenggu pandangan alam yang tepu  – satu usaha yang seakan ingin mengulangi pengalaman Yeonmi sendiri selepas menonton filem Titanic.

RUJUKAN:

Daily NK. (2013). What Are the Ten Principles?

Engel, Richard & Werner, Kennett. (2018, 26 February). Yeonmi Park’s long journey from North Korea to Chicago. NBC News.

Park, Yeonmi. (2015, 25 September). My North Korean Childhood. The Telegraph.

Park, Yeonmi. (2018, 12 September). I Endured North Korea’s ‘Emotional Dictatorship’ for 13 Years Before Escaping. Here’s the Best Way to End it. Time.

Stenvall, Jonathan. (2020, 4 May). A Look Inside Life in North Korea: The Yeonmi Park Story. Back Stage OL.


6 Orang Wanita Teragung Tamadun Rom

Semua
sedia maklum selepas kematian Julius Caesar, ia membawa kepada penubuhan
Triumvirate Kedua dan perang saudara antara Octavius dengan Mark Antony.
Selepas kempen tersebut dimenangi oleh Octavius, baginda menaiki takhta dengan
menggunakan nama Augustus Caesar dan menubuhkan dinasti diraja pertama dalam
sejarah Rom. Keupayaan dinasti ini bertahan dari ancaman domestik atau luar
berpunca dari beberapa wanita ini.

1.
Livia (58 BC – 29 Masihi)

Dari
segi luaran, Livia dianggap contoh wanita Rom yang seharusnya dicontohi oleh
wanita-wanita Rom ketika itu kerana berupaya menguruskan rumahtangga walaupun
dengan status sebagai permaisuri. Tetapi di sebalik semua itu, Livia mahu memastikan
puteranya yang juga bakal maharaja Tiberius menaiki takhta. Sesiapa yang
dianggap mencabar kedudukan Tiberius sama ada dibuang negeri atau dibunuh dan
ini banyak dicatatkan oleh penulis-penulis Rom ketika itu.

Selepas
baginda menaiki takhta, hubungan dua beranak ini pada awalnya baik tapi
lama-kelamaan menjadi renggang berikutan tindakan Livia yang mencampuri urusan
pemerintahannya. Apabila baginda mangkat pada 29 Masihi, Tiberius menghantar
cucu saudaranya Caligula sebagai wakil untuk upacara pengebumian dan menghalang
mana-mana anugerah diberi kepadanya. Dekri itu hanya dibatalkan semasa era
pemerintahan Claudius dan semua gelaran kehormat yang dibatalkan dikembalikan
semula.

2.
Octavia Si Muda (69 – 11 BC)

Octavia
Si Muda merupakan kekanda Augustus tetapi sejak dari muda lagi dipergunakan
oleh keluarganya untuk tujuan politik. Semasa berusia 15 tahun, baginda
dikahwinkan dengan Gaius Claudius Marcellus Minor untuk mengukuhkan pakatan
keluarga Caesar dengan keluarga Claudius. Selepas Marcellus mati pada tahun 40
BC, baginda dikahwinkan pula dengan Antony sebagai sebahagian daripada
rancangan Augustus untuk mengukuhkan pakatannya dengan salah seorang anggota
Triumvirate itu.

Octavia
memainkan peranan sebagai seorang isteri yang setia dan ibu yang baik kepada
anak-anaknya tetapi itu langsung tidak dihargai Antony bila beliau memilih
Cleopatra, satu keputusan yang menimbulkan kemarahan Augustus. Selepas itu,
Octavia dan putera-puterinya dilayan dengan baik oleh adindanya dengan Marcus
Claudius Marcellus, putera hasil perkahwinannya dengan Marcellus merupakan
antara orang kesayangan baginda. Tetapi bila Marcellus mangkat pada 23 BC, ia
memberi impak besar kepada Octavia dan menyingkirkan satu lagi pencabar yang
boleh mencabar kedudukan Tiberius.

3.
Julia Si Tua (39 BC – 14 Masihi)

Daripada
semua anak Augustus, Julia Si Tua merupakan satu-satunya puteri kandung
baginda. Sejak dari kecil, baginda mendapat didikan tegas dari bonda tirinya
Livia dan hanya dibenarkan bercakap dengan orang-orang yang telah disemak latar
belakangnya oleh Augustus. Tetapi baginda amat menyayangi Julia dan berusaha
menyediakan guru-guru terbaik untuk pendidikannya. Bagaimanapun, gaya hidupnya
yang suka berfoya-foya dan kecenderungannya berlaku curang dianggap memalukan
Augustus sehingga memaksanya membuang Julia ke Pandateria bersama ibunya
Scribonia. Selain itu, baginda juga memaksa semua kekasihnya memilih hidup
dalam buangan dengan Iullus Antonius (putera Antony dan Fulvia) membunuh diri.
Apabila Julia mangkat pada 14 Masihi, baginda tidak dibenarkan dimakamkan di
Makam Augustus berdasarkan wasiat terakhir Augustus.

4.
Agrippina Si Tua (14 BC – 33 Masihi)

Agrippina
Si Tua amat dikagumi ramai semasa era pemerintahan Tiberius kerana berani
menentang amalan tirani yang dipraktikkan bapa saudaranya itu. Seperti mana
nendanya Livia, baginda turut mempromosikan karier putera-puteranya dengan
harapan mereka dapat menaiki takhta. Tetapi itu meletakkan dirinya dan
keluarganya menjadi sasaran Tiberius dan penasihat kanannya Sejanus.

Sejanus
memusuhi mereka kerana Senat menghormati Drusus dan Julius yang juga putera
Germanicus sekaligus meletakkan mereka dalam kedudukan terbaik untuk mewarisi
takhta Tiberius. Selepas kematian Livia pada 29 Masihi, Agrippina dan Nero
dilabel musuh negara oleh senat dan dibuang negeri ke Pandateria dan Pontia.
Semasa di Pandateria inilah, baginda menghembuskan nafas terakhirnya pada 33
Masihi akibat kebuluran (bekalan makanan ditahan Tiberius bagi menampakkan
kematiannya bersifat bunuh diri).

5.
Messalina (17 – 48 Masihi)

Selepas
Caligula mangkat dibunuh oleh Cassius Chaerea, kumpulan pembunuh diketuainya
cuba membunuh seberapa ramai anggota keluarga Caesar tetapi gagal membunuh
bakal maharaja dan bapa saudara Caligula, Claudius. Selepas baginda menaiki
takhta pada 41 Masihi, ini memberi peluang kepada isterinya Messalina
bermaharajalela dengan mengambil kesempatan ke atas sikap sangka baiknya itu.
Baginda dikatakan mempunyai ramai kekasih dan tidak teragak-agak menyingkirkan
sesiapa saja yang dianggap mengancam pengaruhnya tanpa mengira sama ada
senator, anggota kerabat diraja atau orang bebas.

Tetapi
kemuncak kepada semua ini apabila baginda berkahwin dengan kekasihnya Gaius
Silius pada tahun 48 Masihi semasa Claudius berada di Ostia. Murka dengan
tindakan maharaninya itu, baginda bergegas pulang dan Messalina kemudiannya
dibunuh oleh pengawalnya sendiri dengan Ilius dihukum bunuh. Senat turut
mengeluarkan arahan mengeluarkan nama Messalina dari semua rekod rasmi Rom dan
memusnahkan mana-mana arca atau patung dirinya.

6.
Agrippina Si Muda (15 – 59 Masihi)

Ramai
penulis Rom menggelar Agrippina Si Muda sebagai bercita-cita besar, tamak dan
bijak mengambil peluang yang terhidang. Dan bila melihat sejarah dirinya yang
dibuang negeri oleh kekandanya Caligula, tidak hairanlah mengapa Agrippina
sanggup melakukan apa saja demi memastikan satu-satunya putera baginda dan
bakal maharaja Nero menduduki takhta termasuk berkahwin dengan Claudius, satu
tindakan yang mendapat tentangan ramai. Dan selepas beberapa lama, Claudius
mula menyesal dengan perkahwinan ini dan mula mempersiapkan puteranya dengan
Messalina iaitu Britannicus untuk menduduki takhta. Dikatakan semasa baginda
mangkat pada tahun 54 Masihi, Agrippina disyaki meracuni baginda tetapi wujud
kemungkinan baginda mangkat atas sebab semulajadi.

Dan
seperti ulangan kisah Livia dan Tiberius, hubungan dua beranak ini pada mulanya
baik tetapi berubah selepas Agrippina cuba mendominasi urusan pemerintahan Rom,
satu perkara yang tidak disukai oleh Nero. Nero sendiri turut mengesyaki
bondanya itu cuba menyingkirkannya dari takhta dengan mempromosikan adinda
tirinya Britannicus atau sepupunya Rubellius Plautus sebagai pewaris takhta.
Walaupun wujud keterangan berbeza bagaimana baginda mati, yang pasti Nero mengarahkan
bondanya itu dibunuh pada 59 Masihi sekaligus memenuhi ramalan seorang ahli
nujum yang ditemui Agrippina bertahun-tahun sebelumnya. Menurut ahli nujum itu,
Nero bakal menjadi maharaja dan akan membunuhnya. Bila mendengar ramalan itu,
Agrippina berkata, “Biarlah dia membunuh aku asalkan dia bergelar maharaja.”

SUMBER

de
la Bedoyere, Guy. (2018). HistoryExtra. 6 women who changed the course of Roman
history. https://www.historyextra.com/period/roman/leading-women-ancient-rome-livia-octavia-agrippina-messalina/


Misteri Kisah Seram Rumah Agam Agnes Keith, Sandakan

SEKIRANYA
anda melakukan kunjungan ke Bandar Sandakan adalah tidak lengkap sekiranya tidak
berkunjung ke Rumah Agam Agnes Keith yang terletak di Jalan Istana, Sandakan,
Sabah.  Rumah ini pernah menjadi kediaman
Agnes Newton Keith, penulis buku tersohor dari Amerika Syarikat bersama suami
beliau, Harry Keith dan anaknya, George Keith. Rumah ini satu masa dahulu
pernah terbiar dan hampir musnah sebelum Jabatan Muzium Negara Sabah mengambil
inisiatif memulihara rumah ini pada tahun 2001. Satu proses pemuliharaan yang
masih lagi mengekalkan struktur asal agar ianya tidak jauh berbeza berbanding
yang dahulu.

Sekiranya anda meneliti senarai individu yang pernah mendiami rumah berkenaan, terdapat lebih daripada 26 orang yang pernah menetap di situ, namun anehnya, mengapa nama Agnes Keith yang diangkat sebagai penghormatan dalam menamakan rumah berkenaan? Ada cerita mengenainya yang mungkin anda tidak mengetahui.  Agnes Newton Keith dilahirkan pada 6 Julai 1901 di Illinois, Amerika Syarikat. Beliau cenderung menulis cerita-cerita fiksyen sejak di usia remaja lagi dan ada antara hasil karya beliau dimuatkan dalam beberapa majalah dan akhbar terkenal pada masa itu termasuk Reader’s Digest.  Minat beliau pada bidang penulisan menuntunnya menjadi wartawan di ‘The San Francisco Examiner’ pada tahun 1924 sebaik sahaja beliau menamatkan pengajian dari University of California, Berkeley.  Pada tahun 1934, Agnes Keith mengahwini Harry Keith, Pegawai British yang bertugas sebagai Pegawai Konservasi Hutan di Sandakan. Asalnya mereka mendiami rumah bujang yang disediakan untuk Harry namun kemudian mereka memilih untuk berpindah ke sebuah rumah agam di atas bukit yang jauh lebih selesa.

Penghuni
sebelum mereka adalah M M Clark, Agnes Keith dan suaminya merupakan penghuni
kedua di rumah berkenaan. Di rumah inilah Agnes Keith menghasilkan buku
berjudul ‘Land Below The Wind’ pada tahun 1939 yang menceritakan serba sedikit
mengenai kehidupan masyarakat tempatan yang kaya dengan rencah adat resam serta
keindahan semulajadi yang terdapat di Sabah. Buku ini pernah mengalahkan 600
buah buku yang lain dan berjaya memenangi Anugerah Buku Bukan Fiksyen terbaik
yang dianjurkan ‘Atlantic Monthly’.

Agnes Keith
turut diangkat sebagai duta kepada Borneo Utara apabila menjadi inspirasi
kepada gelaran ‘Bumi Di Bawah Bayu’ yang masih disandang negeri Sabah sehingga
ke hari ini. Apabila perang dunia kedua meletus, Agnes Keith dan keluarganya
pulang ke Amerika Syarikat. Apabila perang berakhir, mereka kembali ke Borneo
Utara pada tahun 1946 namun malangnya rumah yang mereka diami musnah teruk
sepanjang perang berlangsung.

Rumah agam
berkenaan dibina kembali untuk didiami keluarga Keith dan mendapat nama sebagai
‘Newlands’. Sekembalinya Keith sekeluarga ke rumah berkenaan, beliau
menghasilkan sebuah buku berjudul ‘Three Came Home’ pada tahun 1946 dan ‘White
Man Returns pada tahun 1951. Pada tahun 1952, Agnes Keith sekeluarga kembali ke
Amerika Syarikat buat selama-lamanya namun jasa dan sumbangan beliau tetap
menjadi ingatan dan dikenang masyarakat Sabah.
Dek kerana itulah pihak Jabatan Muzium Negara Sabah mengangkat nama
beliau dan memberikan penghormatan rumah agam berkenaan diberikan nama bersempena
dengan nama Agnes Keith.

Sepanjang
mendiami rumah agam diatas bukit, Agnes Keith dipetik sebagai senantiasa berada
dalam keadaan gembira. Adalah menjadi satu idaman bagi beliau untuk mendiami
rumah berkenaan dan sangat bahagia sepanjang menjadi penghuninya. Namun tak lupa,
Agnes Keith turut meninggalkan sebuah catatan seram sebagai perkongsian
sepanjang menjadi penghuni di rumah berkenaan.

“Saya tidak
percaya pada hantu. Tetapi setiap hari saya melihat seorang wanita tinggi
lampai mengucapkan selamat tinggal kepada suaminya, mengambil bayinya dan turun
ke jalan seorang diri, berdiri di hujung jalan dan menoleh ke belakang.” Begitu
antara catatan bertulis yang ditinggalkan Agnes Keith sebelum pulang ke Amerika
Syarikat.

Bukan hanya
Agnes Keith, kejadian aneh dan misteri turut dialami beberapa orang penghuni
yang pernah mendiami rumah berkenaan selepas itu. Rosemary, isteri kepada G L
Carson yang menetap di rumah berkenaan selama 12 tahun bermula dari tahun 1955
sehingga tahun 1967 turut mempunyai perkongsian misteri saat ditinggalkan
seorang diri ketika suaminya bertugas di Kota Kinabalu.

Menurutnya, dia terbangun ketika waktu Subuh, mendengar pintu bilik di hujung rumah tertutup dan terbuka beberapa kali. Tidak lama setelah itu beliau mendengar tapak kaki berjalan menuju ke arah biliknya. Apabila membuka mata, dia melihat lembaga seorang wanita berdiri di hujung katilnya, beliau tidak tahu apa yang berlaku setelah itu kerana pengsan akibat ketakutan.

Lain pula
halnya dengan pembantu rumah yang bekerja ketika Tom Bayles menghuni rumah
berkenaan bermula tahun 1967 sehingga tahun 1968. Pada satu hari ketika
melakukan tugas beliau tak semena-mena beliau terserempak dengan lembaga
seorang wanita yang sedang berdiri di atas tangga.

Sejauh mana
kebenaran cerita-cerita mereka ini? Wallahualam. Apapun banyak lagi
cerita-cerita seram yang diabadikan dalam bentuk himpunan-himpunan makalah yang
turut disediakan kepada para pengunjung yang mengunjungi rumah agam Agnes
Keith. Bukan sahaja himpunan cerita seram malah para pengunjung akan
diperlihatkan pada beberapa foto milik ahli keluarga Agnes Keith beserta
beberapa keterangan serta barang-barang antik yang menjadi sebahagian perhiasan
di rumah berkenaan.

-SAM-

#saiasayangsabah

RUJUKAN:


Bujang Guna Papan Iklan Untuk Cari Jodoh

Dalam dunia hari ini, bukan senang untuk mencari pasangan yang secocok. Kalau ada pun, terlalu banyak kumbang di luar sana mensasarkan bunga yang sama. Justeru, tidak hairanlah mengapa seorang pemuda dari Birmingham meletakkan dirinya di papan iklan sekitar bandar itu dengan tujuan mencari jodoh!

Mohammad Malik, 29, telah membelanjakan ratusan paun sterling untuk tiga papan iklan sekitar Birmingham. Pada papan iklan yang berukuran 20 kaki itu, terpapar gambar dirinya dengan mesej, “Selamatkan saya daripada perkahwinan yang diatur!” Papan iklan sama turut menyertakan laman sesawang findmailkawife.com bagi mana-mana wanita yang berminat mengenali lelaki itu.

Sesiapa yang melayari laman sesawang itu akan menonton video pengenalan Malik. Dalam video tersebut, dia memperkenalkan dirinya sebagai usahawan dan pencinta makanan serta sedang mencari seorang teman hidup yang mahu menambahbaik aspek agama Islamnya. Walaupun mempunyai latar belakang keluarga berdarah Punjab, Malik bersedia menerima permohonan mana-mana wanita tanpa mengira bangsa mereka.

Semasa ditemubual akhbar The Independent, dia memberitahu dia berdepan kesukaran mencari wanita yang tepat sebagai pasangan hidup. Lantas, dengan meletakkan papan iklan berkenaan, Malik berharap itu meletakkan dirinya dikenali dalam kalangan wanita di luar sana.

Dia turut mencari wanita berusia 20-an, amat menjaga soal agama, tidak mempunyai personaliti menyusahkan dan bersedia menerima tanggungjawab dirinya sebagai pasangan ideal. Sebagai anak tunggal dalam keluarga, menjadi kewajipan Malik untuk menjaga ibu bapanya. Jika itu tidak boleh diterima, maka anggaplah peluang bergelar isteri pemuda berusia 29 tahun ini sudah berakhir.

Dalam profilnya, Malik menggambarkan dirinya sebagai kurus, mempunyai ketinggian 1.72 meter dan berasal dari London. Bila ditanya mengapa dia mengiklankan dirinya di Birmingham dan bukan London, ia dibuat kerana dia suka mengunjungi restoran-restoran dan masjid-masjid sekitar kawasan berkenaan.

Walaupun ada menganggap usaha mencari cintanya bersifat gurauan, Malik melihatnya sebagai satu usaha yang serius. Di sebalik mesej iklannya yang menolak perkahwinan yang diatur keluarga, dia tidak menolak kaedah tersebut. Ini kerana terdapat pelbagai kelebihan bagi perkahwinan yang diatur keluarga.

Tetapi buat masa ini, Malik mahu mencuba mencari pasangan terlebih dahulu. Sejak papan iklan ini dipasang di Perry Barr, Sparkbrook dan Hockley, Birmingham, dia telah menerima 10 permohonan.

RUJUKAN

Drury, C. (2021, 5 Januari). BACHELOR USES BIRMINGHAM BILLBOARDS TO FIND A WIFE: ‘SAVE ME FROM AN ARRANGED MARRIAGE’. The Independent.

Sumber gambar: The Independent


Hikmah Kejatuhan Tamadun Maya Pada Dunia

Rantau Mesoamerika sedikit terasing dalam panggung sejarah berikutan kedudukannya yang terpisah jauh dari daratan Afro-Eurasia. Kedua-duanya dipisahkan oleh jarak sejauh 8,712 km (dari Portugal ke Mexico) – suatu jarak yang boleh memuatkan sebanyak 10.14 buah Semenanjung Malaysia.

Walau bagaimana pun, keterasingan ini sama sekali tidak menghalang Mesoamerika dari membina tamadun-tamadun megah.

Tamadun Maya sebagai contoh. Ia tumbuh sezaman dengan tamadun Sumeria (c. 2500 SM) dan tumbang sama waktu dengan Dinasti Tang (c. 900 M) namun diteruskan legasinya oleh suku Quiche-Maya sehingga tahun 1524 M.

Tempoh keemasan Maya berlangsung selama tujuh kurun, iaitu dari tahun 250 hingga 900 Masehi. Tempoh tersebut dikenali sebagai Zaman Klasik.

Sepanjang tempoh tersebut, tamadun Maya mempunyai lebih 50 buah kota seperti Tikal, Calakmul, Uaxactún, Copán, dan Chichen Itza yang r.untu.hannya masih boleh dikunjungi sehingga hari ini.

Dianggarkan, populasi keseluruhannya mencapai sehingga 10 juta orang – kira-kira 1/6 dari populasi Empayar Rom ketika zaman perdananya.

Bagaimana pun, struktur tamadun Maya tidaklah sama seperti Empayar Rom atau bahkan Empayar Aztec (1345-1521 M) dan Inca (1438-1533 M) yang masing-masing diperintah oleh seorang maharaja.

Tamadun Maya sebaliknya lebih mirip dengan tamadun Yunani yang hanya terdiri daripada negara-negara kota, dengan setiap negara-kota diperintah secara mandiri.

Dalam suasana politik sebegitu rupa, tamadun Maya berkembang sebagai salah sebuah tamadun paling lama di dunia – iaitu selama 3,400 tahun tidak termasuk 600 tahun yang dilaluinya ketika Zaman Pasca-Klasik. Jangka hayat ini setanding dengan tamadun Mesir Purba (3070 tahun) dan tamadun China (3500 tahun).

Namun persoalannya, di manakah posisi tamadun Maya pada hari ini?

Keturunan mereka masih ada, berjumlah sehingga 6 juta orang dengan kebanyakannya bertumpu di Mexico dan Peru. Sebahagian mereka bahkan menganut agama Islam.

Akan tetapi, nasib mereka jauh berbeza jika kita bandingkan dengan etnik Han di China. Mereka hidup sebagai peribumi yang terp.inggi.r di bumi sendiri.

Suatu masa dahulu, mereka dapat berbangga sebagai masyarakat maju yang memperkenalkan bermacam-macam inovasi – mereka membina Aguada Fénix yang merupakan salah sebuah piramid tertua di dunia (lewat 1630 tahun berbanding Piramid Djoser); mencipta angka sifar secara mandiri pada 350 M (600 tahun lewat berbanding Babylon dan 100 tahun awal sebelum India memperkemaskannya); dan membentuk sistem tulisan serta kalendar yang tersendiri.

Kesemua pencapaian tersebut bagaimana pun terkambus sebaik sahaja bumi mereka didatangi oleh penj.aja.h Sepanyol pada kurun ke-15 Masehi. Episod penjajahan ini kemudian disusuli oleh dua peristiwa lain, iaitu Inkuisisi Mexico dan Pertukaran Columbia.

Ketiga-tiga peristiwa ini melengkapkan tiga kehilangan yang dialami oleh bangsa Maya secara khusus dan tamadun Mesoamerika secara umum; iaitu tanah pertiwi, khazanah ilmu, dan sumber alam.

Tanggal 12 Julai 1561 adalah salah satu tarikh hitam buat mereka. Pada hari tersebut, sebanyak 27 buah manuskrip dan 5000 imej kebudayaan bangsa Maya habis dib.aka.r – menyisakan hanya empat sahaja manuskrip tidak termasuk Popol Vuh. Keempat-empat manuskrip tersebut ialah:

Peristiwa pemb.aka.ran buku ini hanyalah satu contoh dari episod panjang Inkuisisi Mexico yang direkodkan sendiri oleh pelakunya, seorang paderi kelahiran Sepanyol yang bernama Diego de Landa.

Ia berjalan hampir sama seperti apa yang berlaku di Sepanyol – buku dib.aka.r, penganut bukan-Kristian dib.anta.i, dan ajaran Katolik dipaksakan ke atas populasi tempatan (pada hari ini, di Mexico sahaja terdapat kira-kira 100 juta penganut Katolik)

Tr.age.di keilmuan dan kebudayaan yang dihadapi oleh bangsa Maya ini bagaimana pun berlangsung drastik, tidak seperti r.ampa.san sumber alam yang berlaku secara perlahan melalui Pertukaran Columbia (Columbian Exchange).

Pertukaran Columbia secara umum merujuk kepada interaksi dua hala antara Eropah dan Dunia Baru, di mana interaksi ini merangkumi segala bentuk pertukaran yang berlaku – teknologi, idea, tumbuhan, haiwan, barang dagangan, dan w.aba.k peny.aki.t.

Pada satu sisi, pertukaran ini adalah m.ala.peta.ka buat tamadun Maya memandangkan kekayaan alamnya dir.ampa.s dan ia mendedahkan mereka kepada peny.aki.t dari Dunia Lama. Sementara itu pada sisi lain pula, pertukaran ini membawa pembaharuan buat seluruh dunia memandangkan banyak tanaman baru diperkenalkan.

Akibat Pertukaran Columbia, sebanyak 90% populasi orang asli Amerika (hampir 55 juta orang dan ia mewakili 10% populasi dunia) meni.ngg.al dunia akibat w.aba.k peny.aki.t dalam tempoh kurang 150 tahun (1492-1600 M). Jumlah ini sebanding dengan angka kem.ati.an dari Wabak Hitam yang memakan nyawa sehingga 75-200 juta manusia.

Akibat Pertukaran Columbia juga, sebanyak 181 tan emas dan 16,000 tan perak dibawa keluar dari Dunia Baru dalam tempoh 150 tahun (1500-1650 M). Jika mengikut nilai matawang hari ini, nilainya mencecah hampir $11 billon atau RM 46.211 billion.

Ini merupakan harga yang perlu dibayar untuk Dunia Lama mengenali tanaman-tanaman seperti kentang, ubi keledek, ubi kayu, dan jagung yang mana kesemuanya ini menambah baik makanan ruji sedia ada sekali gus meningkatkan jaminan makanan global. Pada hari ini, ubi kayu sahaja telah menjadi makanan ruji bagi 500 juta manusia.

Begitu juga halnya dengan tanaman bernutrisi dan berperisa seperti tomato, koko vanilla, dan cili. Ia tidak hanya membawa perkembangan dalam hidangan-hidangan tempatan – misalnya tanpa cili, maka tidak akan ada kari pedas di India, Masak Lemak Cili Api di Negeri Sembilan, paprika di Hungary, atau kimchi di Semenanjung Korea.

Malahan, tanaman tempatan Maya turut menyumbang kepada perkembangan populasi dunia sepanjang tiga kurun kebelakangan – dari 720 juta manusia pada tahun 1750 kepada 1 billion manusia pada 1810. Angka tersebut terus meningkat secara drastik saban dekad sehinggalah mencapai sebanyak 7 billion manusia pada dekad kebelakangan.

Di samping memberi impak yang besar dalam demografi Dunia Lama, hasil-mahsul tamadun Maya juga menjadi salah satu pemangkin kepada revolusi industri terutama menerusi tanaman seperti kuinina, getah, dan tembakau.

Keadaan ini disusuli oleh pertambahan bilangan migrasi ke benua Amerika, baik secara paksa mahupun sukarela.

Dalam tempoh tiga kurun sahaja, iaitu antara kurun ke-16 hingga kurun ke-19, seramai lebih 17 juta orang telah dibawa ke Amerika sebagai h.am.ba sekali gus menjadi faktor pertama sampainya agama Islam di sana. Pada hari ini, komuniti Muslim membentuk kurang 1% dari populasi Mexico yang didominasi oleh Katolik.

Memperingati nasib yang dialami oleh tamadun Maya tanpa langsung mengenangkan kita kembali kepada sejarah sendiri. Betapa demi kekuasaan, kekayaan, dan keagamaan, kita pernah dit.umba.ngkan oleh anasir.

Cuma bezanya, kita masih mampu bangkit, berdiri, dan menghirup kemerdekaan di tanah sendiri.

RUJUKAN

Kon, James O. (28 August 2017). Remembering the Future: How Ancient Maya Agronomists Changed the Modern World. Ancient Origins.

Parkes, Veronica. (20 June 2017). The Maya Codices: The Precious Remaining History of an Eradicated Civilization. Ancient Origins.

McFadden, Christopher. (18 August 2018). 9 Incredible Mayan Inventions and Achievements and They Surprisingly Missed. Interesting Engineering.


American Made: Antara Fakta Dengan Fiksyen

Apabila filem American Made ditayangkan di pawagam tahun ini, sekali pandang, filem ini kelihatan sama dengan filem The Wolf of Wall Street lakonan Leonardo DiCaprio tidak lama dahulu. Ya, filemnya berbeza dari segi naratif dan plot penceritaan tetapi dari beberapa aspek, ia kelihatan sama. Antaranya bagi memastikan penonton tertarik melihat protagonis yang rosak dari segi keperibadian mereka, maka produksi memilih nama besar, dalam kes ini, pengarah Doug Liman memilih Tom Cruise sebagai Barry Seal. Selain itu, antara teknik The Wolf of Wall Street yang digunakan dalam filem tersebut ialah pemilihan antagonis dan bila Seal bercakap secara terus dengan kamera (penonton), sekaligus menjadikan kita rakan subahat. Paling penting, produksi bersikap bebas dalam menceritakan kisah hidup Seal tetapi cerita sebenar jauh lebih gelap dari apa yang kita tonton di pawagam.

DIREKRUT

Dalam filem tersebut, Seal merupakan juruterbang hebat dalam syarikat penerbangan TWA dengan tabiat melakukan aksi akrobatik sehingga menyebabkan topeng oksigen terkeluar dan menakutkan para penumpang. Namun aksi sebegini yang menarik perhatian Agensi Perisikan Pusat (CIA) di mana Seal dihampiri seorang ejen bernama Monty Schafer (Domnhall Gleeson). Schafer mahu Seal mengambil gambar dari udara kedudukan gerila yang berlatih di Amerika Tengah seperti El Salvador, Nicaragua dan Honduras dengan ganjaran pesawat dua enjin yang pantas.

Namun kisah sebenarnya lebih dari itu. Menurut mendiang Alexander Cockburn, seorang wartawan penyiasatan mendedahkan Seal sebenarnya sudah mempunyai hubungan dengan CIA semasa berkhidmat sebagai juruterbang helikopter pasukan khas di Vietnam pada tahun 60-an dan mengekalkan hubungan tersebut sepanjang bersama TWA. Ada juga mendakwa hubungan ini sudah berlaku semasa era operasi Bay of Pigs. Walaupun Liman dan penulis lakon layar, Gary Spinelli menyatakan Seal hanya seorang juruterbang yang gilakan keterujaan yang terperangkap dalam permainan perisikan, hakikatnya itu sebenarnya satu pembohongan.

Ini kerana pada tahun 1972, Seal ditahan pihak kastam Amerika atas tuduhan menyeludup 1,350 bahan letupan plastik untuk kegunaan kumpulan gerila anti-Castro yang berpangkalan di Mexico. Dan jika anda percaya bahawa Seal meletak jawatan dari TWA pada 1978 untuk mengejar karier dalam perisikan, anda salah lagi. Pada tahun 1974, beliau dipecat dari TWA kerana memalsukan cuti sakitnya. Pada tahun yang sama, kes penyeludupan tersebut digugurkan dan Seal terlepas dari pendakwaan berikutan campur tangan CIA atas alasan keselamatan negara.

PENGINTIPAN GERILA

Dalam adegan sama, antara sebab Seal menerima tugasan CIA tersebut kerana melihat tindakannya mengambil gambar secara rahsia pergerakan gerila boleh saja membantu kerajaan membanteras ancaman komunis. Dan ini sengaja tidak dikembangkan oleh pihak produksi. Motif sebenar Seal menerima tugas sedemikian ialah melihat CIA sebagai pelindung yang boleh melindungi operasinya dari diganggu pihak kastam dan Agensi Penguatkuasaan Dadah (DEA). Buktinya, pada tahun 1980-an, pihak kastam Amerika terpaksa menghentikan siasatan dadah ke atas salah seorang juruterbang Seal. Dalam satu memo kepada pegawai atasannya, ejen bertugas menulis, “Joe (nama dirahsiakan) bekerja dengan Seal dan tidak boleh disiasat kerana Seal berkhidmat dengan CIA.”

Selain itu, kita juga perlu maklum situasi gerila di Amerika Tengah. Ya, ada sesetengah daripada mereka menerima bantuan kewangan, senjata dan latihan dari Cuba namun hakikatnya mereka yang berjuang dalam hutan ini bangkit sebagai tindak balas kepada diktator-diktator di negara-negara mereka, kemiskinan, penindasan dan kecewa terhadap usaha reformasi politik di negara mereka. Tidak percaya, lihat saja kes Klaus Barbie. Barbie yang dikenali di Perancis sebagai Penyembelih Lyon menjadi aset CIA selepas Perang Dunia Kedua (WWII). Dan seperti rakan-rakan seperjuangan Nazinya, Barbie melarikan diri ke Amerika Selatan dan mempunyai hubungan dengan beberapa ketua kartel dadah berpengaruh seperti Pablo Escobar dan Roberto Suarez Gomez. Suarez Gomez menggunakan Barbie dan pasukannya yang dipanggil Tunang Kematian untuk menggulingkan kerajaan Bolivia dan membantunya membentuk Bolivia sebagai negara dadah dengan pengetahuan CIA.

KARTEL MEDELLIN

Dalam satu adegan American Made, Seal sedang mengisi minyak kapal terbangnya apabila sekumpulan lelaki menculiknya dan membawanya ke sebuah landasan kapal terbang tersorok di hutan Colombia. Di sinilah Seal bertemu dengan tiga ‘ahli perniagaan’ termasuk ketua kartel Medellin, Escobar di mana mereka membuat satu tawaran yang tidak boleh ditolak kepada beliau: seorang juruterbang yang mahir mendarat di landasan sempit dan pendek. Merasakan kerjanya bersama CIA tidak lagi berbaloi, Seal bersetuju dengan tawaran $2,000 setiap kilogram dadah yang diseludup ke Amerika Syarikat.

Hakikatnya, pertemuan sebegini tidak berlaku sama sekali. Ini kerana menerusi keterangannya kepada DEA, Seal mengaku menyeludup ganja pada tahun 1976 dan kokain pada tahun 1978, jauh lebih awal dari tahun yang dinyatakan dalam filem tersebut. Dan jika anda merasakan pertemuannya dengan tiga ‘ahli perniagaan’ itu fiksyen, salah. Pertemuan itu benar-benar berlaku tetapi ia berlaku hanya selepas Seal ditahan oleh DEA pada tahun 1983.

DITAHAN DI COLOMBIA

Dalam filem ini, Liman menunjukkan bagaimana Seal menjadi rakan rapat dengan ketua kartel dadah seperti Ochoa dan Escobar sehingga ke tahap berparti di kediaman mereka di Cartagena, sebelum parti tersebut dijahanamkan oleh serbuan tentera Colombia. Kesemua mereka ditahan dan dipenjarakan di mana Ochoa dan Escobar dilepaskan sehari selepas itu sementara Seal terus dibiar dalam tahanan sebelum dibebaskan Schafer. Schafer memberi amaran kepada Seal supaya berpindah dari Baton Rouge untuk mengelak dari ditahan polis dan mengaturkan mereka untuk berpindah ke Mena, Arkansas. Di situ, agensi menyediakan rumah dan landasan kapal terbang untuk Seal sekeluarga.

Kisah penahanan ini benar berlaku tetapi bukan berlaku di Colombia. Sebaliknya, Seal ditahan di Honduras dan dipenjarakan selama sembilan bulan kerana menyeludup 40 kilogram kokain. Di sinilah beliau bertemu pengurus perniagaan kartel Ochoa di New Orleans, dari situ menarik perhatian kartel Medellin pada tahun 1982. Seal menjadi orang penting penyeludupan dadah di tenggara Amerika Syarikat. Buktinya, setiap hari pada tahun 1981, rekod bank menunjukkan Seal memasukkan deposit harian sebanyak $50,000 di sebuah bank di Bahamas. Sementara perpindahannya ke Mena bukan atas sebab mengelak dikejar pihak berkuasa tetapi sebahagian daripada rancangannya mengembangkan lagi operasi penyeludupannya.

MENYOKONG KONTRAS

Dalam filem sama, sebagai pertukaran kepada tidak merengkok dalam penjara, Schafer mahu Seal menerbangkan senjata api AK-47 dari Mena kepada pihak Contras di Nicaragua. Dan untuk menambah lagi risiko, Schafer mahukan juga bukti ahli-ahli Contras yang akan dilatih ke Mena. Sementara itu, kawan-kawan lamanya dari kartel mahukan senjata yang dibawanya ditinggalkan di Colombia dan sebagai pertukaran, ia diganti dengan bekalan dadah semasa perjalanan pulang.

Tuduhan sebegini ada benarnya kerana pesawat-pesawat Seal yang bertolak dari Mena ke Colombia ini berhenti mengisi minyak di Panama dan Honduras. Kedua-dua negara ini merupakan tempat aktif gerila Contras berlatih sebelum pesawat-pesawat ini membawa pulang dadah bernilai $13 juta. Malah, inilah sebab sebenar mengapa pihak CIA mahukan khidmatnya. Seal boleh saja mengubah pelan penerbangannya bagi membantu mereka membawa bekalan ke kem-kem Contras di Honduras dan Costa Rica serta ia samaran terbaik untuk operasi penyeludupannya.

DITAHAN

Dalam filem ini, CIA mengabaikan Seal dan memadamkan semua bentuk dokumen yang mengaitkan mereka dengan beliau sebelum beberapa agensi persekutuan dan polis menyerbu lapangan terbang Mena. Seal didakwa atas tuduhan pelaburan wang haram, penyeludupan dadah dan senjata api tetapi terlepas dengan perintah khidmat komuniti dan segera dibawa ke Rumah Putih. Namun, cerita sebenar jauh lebih pelik.

Pada tahun 1983, Seal ditahan atas kesalahan menyeludup 200,000 Qualludes ke Florida. Beliau cuba mengadakan perjanjian dengan DEA tetapi permintaannya tidak dilayan. Sebaliknya, Seal didakwa pada Februari 1984 dan berhadapan hukuman 10 tahun penjara. Terdesak, Seal berhubung dengan pasukan petugas khas dadah George Bush dan bertemu dengan staf Bush bernama Jim Howell. Howell menemubual beliau dan membawanya bertemu dengan seorang ejen DEA bernama Kenneth Kennedy. Di sinilah Seal membuat tawaran mendapatkan maklumat berkenaan kartel Medellin dan mendedahkan peranan Sandinista dalam perang dadah. Sebulan selepas itu, Seal disenaraikan sebagai pemberi maklumat DEA dan hukumannya dikurangkan.

Apa yang berlaku selepas itu kabur. Menurut Robert Joura, seorang ejen DEA yang bekerjasama dengan Seal mendedahkan untuk penghantaran seterusnya, Ochoa atau Escobar memberitahu Seal mereka akan memindahkan operasi kartel dari Colombia ke Nicaragua. Sebagai pertukaran kepada penggunaan lapangan terbang persendirian Managua di sana, mereka akan memberi potongan keuntungan operasi kepada rejim Sandinista. Satu lagi teori mendedahkan taktik ini sebenarnya dirancang oleh Seal dan Ochoa bagi memastikan Seal terus menjadi aset perisikan Amerika. Apapun, Seal terbang ke Florida dan hukuman penjara 10 tahun dikurangkan kepada hukuman percubaan enam bulan selepas mendapat surat sokongan daripada DEA dan CIA.

LEFTENAN KOLONEL OLIVER NORTH

Oliver North merupakan tokoh kontroversi dalam skandal Iran-Contra dan dalam filem ini, North tidak terkecuali terbabit. Dalam filem tersebut, North memberi Seal satu misi iaitu mendapatkan gambar pembabitan rejim Sandinista dengan kartel dadah. Bagi mencapai tujuan tersebut, pesawat pengangkut C-123 yang digunakan Seal diubahsuai bagi membolehkannya mengambil gambar secara rahsia. Beliau terbang ke Managua dan mengambil gambar Escobar dan tentera-tentera Sandinista mengangkut dadah dari pesawat Seal. Namun dalam kegelojohannya mengenakan pihak komunis, North mendedahkan gambar tersebut sebelum semua anggota kartel ditahan. Dengan penyamarannya terbongkar, Seal ditahan dan semua asetnya dirampas. Paling teruk, beliau terpaksa berhati-hati kerana kartel pasti mahukan Seal dibunuh.

Sebelum kita teruskan, mari kita lihat hubungan Doug Liman dengan kisah Seal dan skandal Iran-Contra ini. Pada tahun 1980-an selepas pendedahan skandal Iran-Contra, Arthur L. Liman, seorang peguam yang juga bapa pengarah tersebut mengetuai siasatan Senat terhadap skandal tersebut termasuk menyiasat CIA dan menyoal North. Liman sendiri menggunakan North sebagai model kepada bekas penyelia Jason Bourne dalam Operasi Treadstone, Alexander Conklin (Chris Cooper) dalam filem The Bourne Identity.

Dalam kehidupan sebenar, samaran Seal terbuka bukan atas tindakan North tetapi berikutan tindakan CIA dan Majlis Keselamatan Kebangsaan (NSC) membocorkan maklumat Nicaragua kepada pihak media. Buktinya, laporan muka depan akhbar The Washington Times pada 17 Julai 1984 berkenaan operasi dadah Sandinista di Nicaragua. Laporan ini bertujuan mempengaruhi pihak Kongres untuk meluluskan lebih banyak tindakan bagi mengekang ancaman komunis dan kartel dadah di Nicaragua. Namun sebaliknya, Kongres meluluskan pindaan Boland yang melarang sebarang bentuk bantuan ketenteraan secara terus kepada Contras. Ini mendorong North terus menggunakan Seal untuk menyeludup senjata api tetapi Seal sekali lagi ditahan pada Disember 1984 atas tuduhan menyeludup ganja. Untuk menyelamatkan dirinya, Seal memberi keterangan dalam tiga perbicaraan dadah terbesar untuk tahun berikutnya untuk membantu pihak pendakwaraya mendakwa semua tertuduh terlibat dalam penyeludupan dadah. Sebagai pertukaran kepada kerjasamanya itu, Seal dikenakan hukuman percubaan enam bulan di sebuah rumah tumpangan di Baton Rouge.

Semasa ditahan, Seal kehilangan rakan baik dan juruterbang, Emile Camp yang mati selepas pesawatnya terhempas di sebuah gunung berhampiran Mena. Ramai rakan Camp berpandangan pesawat Camp sebenarnya disabotaj berikutan statusnya sebagai antara beberapa orang yang tahu aktiviti Seal dengan DEA dan CIA. Pada tahun 1985, Seal turut menjual pesawatnya kepada seorang kontraktor CIA bernama Harold Doan. Pesawat tersebut terus digunakan dalam program bekalan Contra tetapi ditembak jatuh di ruang udara Nicaragua pada 3 Oktober 1986. Juruterbangnya, Eugene Hasenfuss terselamat tetapi ditahan oleh rejim Sandinista sebagai bukti penglibatan pentadbiran Amerika Syarikat dalam perang ke atas mereka.

KEMATIAN

Seperti dalam kehidupan sebenar, filem tersebut memaparkan adegan tiga pembunuh upahan kartel Medellin menembak Seal semasa beliau duduk dalam kereta Caddilacnya berwarna putih di luar rumah Salvation Army di Baton Rouge. Beliau mati pada 19 Februari 1986 dan ketiga-tiga pembunuh tersebut didakwa atas pembunuhan tersebut. Sebagai tambahan, Seal mengakui walaupun beliau diletakkan dalam program perlindungan saksi, beliau merasakan dirinya seperti sasaran senapang patah.

Selepas kematian Seal, Jawatankuasa Hubungan Luar Senat diketuai bakal Setiausaha Negara Amerika Syarikat, John Kerry menyiasat satu laporan yang menyebut penyeludup-penyeludup dadah seperti Seal dibayar yang sepatutnya disalurkan kepada dana bantuan kemanusiaan Contras. Siasatan selama tiga tahun dari 1986 hingga 1989 mendapati bayaran tersebut dibuat oleh Jabatan Negara kepada mereka. Pentadbiran presiden ketika itu, Ronald Reagan mengakui dana tersebut dari penyeludupan kokain untuk membiayai Contras tetapi menegaskan operasi tersebut diadakan tanpa pengetahuan pentadbiran mereka. Namun, nasi menjadi bubur dan pentadbiran Reagan terpalit dengan skandal Iran-Contra.

Walaupun American Made bersikap liberal dalam menceritakan fakta kepada penonton, sekurang-kurangnya mereka jujur untuk satu perkara iaitu jumlah kekayaan Seal. Berdasarkan keterangan Seal dan penyiasat Polis Negeri Arkansas, kekayaannya dianggarkan antara $50 juta hingga $5 bilion. Lembaga Hasil Dalam Negeri (IRS) mendapati estet Seal berhutang $86 juta dengan mereka tetapi dimansuhkan selepas menyemak hubungannya dengan CIA dan DEA. Kedua, seperti dalam filem tersebut, Seal boleh dianggap tersepit. Menurut abangnya, Wendell, Seal terlibat dalam ramai hubungan sama ada dengan ejen atau kartel dadah sehingga tidak tahu membezakan siapa sebenarnya yang baik atau jahat.

SUMBER

1. St. Clair, Jeffrey & Alexander Cockburn. (2016). Counterpunch. Air Cocaine: the Wild, True Story of Drug-Running, Arms Smuggling and Contras at a Backwoods Airstrip in the Clintons’ Arkansas. https://www.counterpunch.org/2016/11/04/air-cocaine-the-wild-true-story-of-drug-running-arms-smuggling-and-contras-at-a-small-airstrip-in-clintons-arkansas/
2. Stein, Ellin. (2017). Slate. What’s Fact and What’s Fiction in American Made. http://www.slate.com/blogs/browbeat/2017/09/29/what_s_fact_and_what_s_fiction_in_american_made.html
3. History vs Hollywood. American Made (2017). http://www.historyvshollywood.com/reelfaces/american-made/


Umpan Sotong Tertua Dunia Mendedahkan Kecerdikan Kaum Chamorro

Takdir menyebelahi Eropah berbanding Amerika Syarikat. 200 tahun adalah masa sangat lama. Sekarang Amerika Syarikat perlu merawat sejarah mereka yang penuh dengan siri pembasmian etnik dan diskriminasi kaum. Garisan etnik dilihat tidak percaya antara satu sama lain. Manakala Eropah pula lebih stabil dari segi penerimaan kebudayaan lain. Jika dibandingkan, kepelbagaian kaum kedua-dua rantau ini sebenarnya sama.

Namun pendekatan diambil pemerintahan lampau telah mencetuskan dominasi satu kaum, iaitu etnik White. Hasilnya, ramai tidak tahu kewujudan kaum-kaum minoriti dan peribumi seperti Chamorro yang berasal daripada Kepulauan Mariana di Guam terutamanya.

Bukan semua orang kenal kaum Chamorro ini. Malah jangan pelik jika warga Amerika Syarikat sendiri tidak pernah dengar pasal mereka. Kaum ini bertutur dalam bahasa yang merupakan sebahagian daripada rumpun Melayu-Polynesia. Malangnya bahasa ini diancam teruk semasa zaman penjajahan Sepanyol yang menukarkan sistem tulisan dan nombor ikut acuan Latin (Goetzfridt, 2007).

Pembasmian ini amat merugikan, kerana Chamorro mempunyai banyak benda yang tidak diketahui dunia. Dan baru-baru ini, saintis merungkaikan salah satu misteri tersebut. Barangkali mereka sendiri tidak tahu pasal misteri ini.

Asas Yang Menjaminkan Kehidupan

Kepulauan Mariana di tengah Lautan Pasifik membuka hipotesis mudah, bahawasanya penghuni di sana pasti makan hasil laut. Jadi mereka perlu kreatif mencari jalan untuk tangkap ikan misalnya. Semua orang tahu ikan perlu diumpan. Dan baru-baru ini saintis menemui apa yang mereka yakin adalah umpan sotong. Dan umpan ini berasal daripada zaman sekurang-kurangnya 3,500 tahun yang lalu, diguna penghuni pulau Tinian dan Saipan (Carson & Hung, 2021).

Umpan ini diperbuat daripada cangkerang kerang gerus yang diikat bersama ladung batu dan mata kail. Sotong kurita sangat suka kerang gerus. Kaum Chamorro mungkin mengetahui benda ini setelah lama memerhati… barangkali membelah perut sotong kurita dan menemui sisa cangkerang ini.

Saintis yang terlibat cuba mencungkil rahsia ini dengan persoalan-persoalan baharu. Setakat ini mereka yakin inilah umpan sotong kurita paling tua dunia. Mereka membandingkan dengan umpan ditemui di Tonga daripada zaman 3,000 tahun yang lalu. Seninya sangat sama, menunjukkan ilmu Chamorro diwarisi secara turun temurun.

Jadi persoalannya, ilmu ini berasal daripada mana? Apakah kaum Chamorro belajar selepas menyesuaikan diri di Kepulauan Mariana… atau mereka sudah tahu ilmu ini daripada tempat asal mereka (yang masih misteri)? Buat masa ini, semua penanda aras menampakkan Chamorro cipta selepas menyesuaikan diri di Kepulauan Mariana.

Perkara ini membuktikan kemampuan mereka untuk selesaikan masalah. Tidak pasti jika masalah ini berpunca daripada keterdesakan, tradisi atau minat. Sama ada mereka terlalu lapar kerana tiada ikan. Atau tradisi mereka bahawa memakan sotong kurita adalah sebahagian daripada anutan agama. Atau mereka sekadar suka sotong kurita.

Namun mereka menemui jalan untuk tangkap sotong kurita secara kreatif, tanpa perlu bersusah payah guna cara melulu. Dan daripada perspektif arkeologi, umpan purba ini dijangka akan menghubungkan Chamorro dengan kaum-kaum lain suatu masa kelak… sepertimana penemuan Tonga dihubungkan dengan penemuan ini. Ia membina suatu jambatan ilmu, seolah-olah menerangkan perihal evolusi teknologi kerana fitrah manusia adalah belajar antara satu sama lain.

Kami mempunyai banyak buku – fiksyen dan bukan fiksyen – yang tersedia untuk dinikmati kalian. Buku-buku kami boleh dibeli di https://shopee.com.my/thepatriotsasia

RUJUKAN:

Carson, M., & Hung, H. (2021). Let’s catch octopus for dinner: ancient inventions of octopus lures in the Mariana Islands of the remote tropical pacific. World Archaeology. 53 (4): 599.

Goetzfridt, N. (2007). Pacific Ethnomathematics: A Bibliographic Study. University of Hawaii Press. Halaman 293.


Jejak Pahlawan Sarawak: Leftenan Kolonel (B) Robert Rizal Bin Abdullah (PGB)

BUJANG berani yang ditampilkan pada kali ini adalah pencetus kepada idea untuk membawa “pulai menoa” 21 penjejak Iban dan Sarawak Rangers yang telah gugur di medan pertempuran sewaktu darurat Malaya yang bermula 1948.  Jika ramai pesara lebih memilih untuk duduk bersenang menghabiskan waktu persaraannya namun tidak bagi seorang pesara tentera ini kerana beliau tetap meneruskan perjuangannya memartabatkan dan memuliakan karier yang amat disayanginya.  Selain bergiat aktif menulis kisah-kisah perjuangannya di blog peribadinya, beliau turut pernah menghasilkan satu buku yang menceritakan perjuangan penjejak Iban iaitu pasukan penjejak terbaik bertaraf dunia iaitu buku berjudul “The Iban Trackers and Sarawak Rangers, 1948-1963, My Adventure”.

Robert Madang Anak Langi, itulah nama sebenarnya sebelum memeluk agama Islam dengan menggunakan nama Robert Rizal bin Abdullah. Anak Sarawak berketurunan Iban yang berasal dari Rumah Lachau Ili, Lachau, Sri Aman dilahirkan pada tanggal 6hb Oktober 1948.  Menariknya sepanjang karier beliau sebagai anggota tentera, beliau pernah menerima dua anugerah “Pisau Komando” yakni anugerah yang didedikasikan buat mana-mana anggota tentera yang berjaya membunuh komunis.  Kali pertama beliau menerimanya adalah pada tahun 1973 ketika berusia 25 tahun manakala yang kedua adalah pada tahun 1989.  Dari situ sahaja kita sudah mengetahui bahawa bujang berani kita ini sememangnya seorang yang gagah dan perkasa.

Sepanjang karier beliau sebagai seorang anggota tentera Renjer, beliau telah menabur bakti dan keringat bukan sahaja di Sarawak, negeri kelahirannya sebaliknya turut pernah berjuang nun di hutan-hutan belantara di bumi Semenanjung Malaysia.  “Ops Pagar” di Ayer Kala, Perak (1976), Ops Cahaya Bena II iaitu satu kawasan utara sempadan Thailand/Malaysia (1977) adalah antara operasi-operasi ketenteraan yang beliau pernah sertai di bumi Malaya.

Beberapa tahun sebelum dihantar bertugas ke bumi Semenanjung Malaysia, Robert telah terlebih dahulu berkhidmat mempertahankan tanah kelahirannya daripada ancaman musuh komunis.  Antara yang menghiasi kisah perjuangannya adalah pada tahun 1973 yang mana menyaksikan Robert yang masih lagi berpangkat Kapten pada masa itu telah terlibat di dalam tiga operasi ketenteraan melawan komunis di durjana.  Pada masa itu beliau mengganggotai 3 Rejimen Renjer Diraja dengan mengetuai unit platun Kilat iaitu satu unit platun elit 3 RRD.

Sekitar Januari 1973, Kapten Robert dan unit platun Kilat telah dihantar ke kawasan Nonok (Asajaya sekarang).  Pada masa itu bukanlah senang untuk sampai ke kawasan Nonok kerana dengan bentuk mukabuminya yang berpaya.  Hampir seminggu beliau bersama unit platunnya menyelusuri kawasan berpaya di Nonok yang kadangkala menyaksikan mereka terpaksa meredah air paya atau mendirikan “hammock” diatas pokok untuk bermalam.  Bayangkan kesulitan anggota keselamatan kita dulu-dulu atas nama perjuangan untuk mempertahankan negara kita.

Setelah bergelumang di dalam paya bagi menjejaki komunis akhirnya ketemu jua dan tatkala itulah setelah strategi diatur, Kapten Robert dan unit Platun Kilat membuat serangan mengejut ke atas tapak perkhemahan rehat segerombolan komunis.  Komunis yang leka pada waktu itu lintang pukang cuba membalas serangan.  Pada serangan itulah dua gerila komunis berjaya dibunuh dengan salah seorang daripadanya tumbang di muncung senapang Kapten Robert sendiri.

Menyahut panggilan ibu pertiwi yang mengkehendakkan unit Platun Kilat kembali beraksi berdepan dengan komunis menyaksikan tiga bulan kemudia mereka ke kawasan Balai Ringin, Serian.   Sebagai unit elit maka adakalanya mereka harus mencari musuh berdasarkan kepada nota rahsia yang dijumpai.  Hasil risikan pegawai polis Cawangan Khas akhirnya mereka berjaya menjejaki kawasan musuh yang mana tanpa berlengah Kapten Robert dan unit platun Kilat sekali lagi membuat serangan hendap.

Kawasan komunis bukan sahaja disimbahi dengan hujan peluru malah juga grenad.  Hasil daripada tiga grenad yang dilontarkan sendiri oleh Kapten Robert itulah turut berjaya membunuh Lee Kuen iaitu pemimpin keempat tertinggi di dalam hirarki Kompeni 3 PARAKU.  Ianya adalah satu kejayaan besar di dalam rentetan perjuangan anggota tentera di Sarawak pada masa itu.

Kawasan Nonok dahulu (Asajaya sekarang) merupakan satu kawasan yang dikategorikan sebagai kawasan hitam.  Jadi tidaklah menghairankan sekiranya banyak operasi ketenteraan berlaku di situ.  Sekitar Oktober 1973, Kapten Robert dan kompeninya sekali lagi dihantar ke sana.  Tanggal 11 Oktober 1973 menjadi saksi bagaimana Kapten Robert yang baharu sahaja merayakan harijadi yang ke 25 tahun (lahir 6 Oktober) “melupakan” apa-apa sambutan formal harijadi sebaliknya nun bertingkah dengan musuh negara di Nonok.

Serangan mereka pada kali berlaku ketika hening subuh dan menyasarkan satu tapak perkhemahan komunis dengan kekuatan 54 orang anggota gerila komunis dari Kompeni Pertama PARAKU dibawah Bong Kee Chok.  Tiada namanya kegentaran kerana diceritakan kekuatan mereka pada ketika itu hanyalah dianggotai oleh 15 orang anggota tentera.  15 melawan 54 sudah tentu ramai yang akan berkata ianya mustahil untuk dikalahkan.  Namun semangat agi idup agi ngelaban anggota tentera kita nan 15 itu mengatasi segalanya.

Dengan strategi yang baik ditambah kesiapsiagaan akhirnya mereka berjaya membunuh tujuh orang komunis.  Tiga daripada komunis yang terbunuh adalah hasil bidikan senapang Kapten Robert sendiri.  Biarpun kejayaan besar ini mendapat pujian namun ada terselit cerita duka kerana salah seorang daripada rakan seperjuangan mereka iaitu Ahmad Adnan cedera parah.

Hasil daripada keberanian dan dedikasi ketika operasi di Nonok 11 Oktober 1973 itulah, Kapten Robert Rizal bin Abdullah telah dianugerahkan oleh DYMM Yang Dipertuan Agong dengan Pingat Gagah Berani iaitu pingat kedua tertinggi di dalam senarai pingat di Malaysia pada tanggal 27 Disember 1973.  Kapten Robert menerimanya pada usia yang masih muda iaitu baharu 25 tahun umurnya.

Sepanjang karier ketenteraan beliau selain menerima PGB, sumbangan beliau turut sama diiktiraf oleh Kerajaan Malaysia mahukan Kerajaan Sarawak sendiri seperti penganugerahan Kesatria Angkatan Tentera (KAT), Pingat Perkhidmatan Bakti (PPB), Pingat Perkhidmatan Am (PPA), Pingat Jasa Malaysia (PJM), Pegawai Bintang Sarawak (PBS) dan Pegawai Bintang Kenyalang (PBK).

Selepas bersara daripada dunia ketenteraan, bujang berani anak Iban dari Lachau, Sri Aman ini memilih untuk menetap di Taiping, Perak iaitu negeri kelahiran isterinya bersama-sama dengan dua cahayamata mereka.

Tabik hormat kepada pahlawan Sarawak, Leftenan Kolonel (B) Robert Rizal bin Abdullah, penerima Pingat Gagah Berani.

-HB-

#KamekSayangSarawakBah!

RUJUKAN:


Apabila Pejuang Afghanistan Bangkit Menghalau Penceroboh Rusia

Soviet Union boleh dikatakan kuasa besar yang sama kuat dengan Amerika Syarikat ketika era Perang Dingin. Biarpun begitu, Soviet Union pernah alami satu kekalahan yang sangat memalukan kepada Afghanistan.

Persoalannya macam mana negara sebesar Soviet Union boleh kalah dengan Afghanistan?

Pada mulanya Soviet Union berjaya menakluk Afghanistan dan menubuhkan kerajaan boneka di sana. Masalahnya, sistem komunis yang cuba diterapkan oleh kerajaan boneka Soviet Union agak tidak ngam dengan masyarakat Afghanistan.

Lama kelamaan rakyat Afghanistan mula memberontak dengan kehadiran Mujahideen. Tentera Afghanistan yang disokong oleh Red Army tidak gentar dengan ancaman Mujahideen. Sebab mereka yakin boleh menang dalam masa yang singkat.

Tapi deme silap sebab Mujahideen dilengkapi oleh senjata moden yang dibekalkan oleh Amerika Syarikat dan China. Malah ada Mujahideen yang mendapat latihan daripada CIA. Tentera Afghanistan pula banyak tak terlatih. Memang mudah Mujahideen nak lawan.

Bagi memastikan para Mujahideen tidak kalah, deme telah menggunakan taktik secara gerila. Di mana mereka akan buat serangan mengejut dan terus lari ke kawasan kampung dan gunung.

Tentera Afghanistan dan Red Army pun pening nak lawan. Sebab baru je nak bertindak, Mujahideen semua dah hilang.

Lama kelamaan, Soviet Union telah diminta oleh PBB dan negara Timur Tengah agar menarik balik tentera dari Afghanistan. Dikhuatiri tindakan Soviet Union ini akan berikan masalah kepada populasi Islam di negara deme.

Pada akhirnya, Soviet Union menarik balik semua tenteranya pada tahun 1989. Hal ini sekaligus menandakan Mujahideen berjaya memenangi peperangan dan Soviet Union kalah besar.

Dan atas sebab ini juga kita faham dan yakin kenapa Afghanistan dikatakan ‘kubur kuasa besar’. Banyak negara dah cuba langgar mereka. Tapi mereka tetap steady walaupun sering dihentam kiri kanan. Sambil-sambil tu, kita tunggu tengok negara mana lagi nak mencuba nasib di Afghanistan.

Nak tahu lagi banyak tentang Soviet Union? Sila baca SOVIET DI HUJUNG JARI. Boleh beli di bit.ly/3OefP44


Senarai Nama Firaun Yang Memerintah Mesir Purba

“Adakah Firaun yang disebutkan di dalam al-Quran hanya merupakan satu-satunya Firaun yang pernah memerintah bumi Mesir pada suatu ketika dahulu?”.

Mendengar perkataan Firaun, pastilah kita akan terus membayangkan betapa rakus dan kejamnya watak ini yang pernah disebutkan di dalam al-Quran sebagai salah seorang manusia yang diberikan kekuasaan memerintah tanah yang subur dan luas, tetapi beliau bongkak untuk mengeEsakan kewujudan Allah swt dan menentang agama Samawi yang pernah dibawa oleh Nabi Musa a.s. Di dalam artikel kali ini, saya hanya menyadurkan seramai 180 orang lebih Firaun, Raja Mesir atau Ratu Mesir yang pernah memerintah empayar yang pernahj menjadi paling berkuasa di muka bumi yang telah menjadikan sungai Nil sebagai nadi utama pengukuhan kekuasaan mereka selama beribu-ribu abad lamanya dari tahun 2950 SM sehingga kejatuhannya ke tangan empayar Rom pada tahun 30 SM.

_______________________________________________

FASA KERAJAAN AWAL/EARLY PERIOD.

1. Dinasti Pertama (2950 SM – 2575 SM).

• Penyatuan Mesir (Mesir Atas dan Mesir Bawah) oleh Raja Pertama, Narmer.

• Aha.

• Djer.

• Djet.

• Den.

• Anadjib.

• Semerkhet.

• Kha.

2. Dinasti Kedua (2750 SM – 2650 SM).

• Hetepsekhemwy.

• Nebra.

• Ninetjer.

• Peribsen.

• Khasekhem.

3. Dinasti Ketiga (2650 SM – 2575 SM).

• Djoser (Pembinaan Piramid Bertangga di Saqqara).

• Sekhemkhet.

• Khaba.

• Sanakht.

• Huni.

FASA KERAJAAN LAMA/OLD KINGDOM

4. Dinasti Keempat (2575 SM – 2125 SM).

• Sneferu.

• Khufu (Pembinaan Piramid Agung di Giza).

• Djedefra.

• Khafra (Pembinaan Sphinx selesai).

• Menkaura.

• Shepseskhaf.

5. Dinasti Kelima (2450 SM – 2325 SM).

• Userkaf.

• Sahura.

• Neferirkara Kakai.

• Shepseskara Izi.

• Neferefra.

• Niuserra Ini.

• Menkauhor.

• Djedkara Isesi.

• Unas (Text hieroglif di piramid dihadirkan).

6. Dinasti Keenam (2325 SM – 2175 SM).

• Teti.

• Userkara.

• Pepi I.

• Merenra.

• Neferkara Pepi II.

6. Dinasti Kelapan (2175 SM – 2125 SM).

• Nemtyemsaf II.

• Neitiqerty Siptah.

• Ibi.

• Neferkaura.

• Neferkauhor.

• Neferirkara.

FASA ZAMAN AWAL PERTENGAHAN.

7. Dinasti Kesembilan dan Kesepuluh (2125 SM – 1975 SM).

• Kheti I.

• Kheti II.

• Merikara.

8. Dinasti Kesebelas (2080 SM – 1938 SM).

Awal kemunculan penyembahan Dewa Osiris.

• Intef I.

• Intef II.

• Intef III.

Perang saudara dalam Dinasti Mesir Pertengahan bermula.

FASA ZAMAN PERTAMA PERTENGAHAN.

• Mentuhotep II (Perang saudara berakhir dan Mesir disatukan kembali).

• Mentuhotep III.

• Mentuhotep IV.

9. Dinasti Kedua Belas (1938 SM – 1755 SM).

Pengembangan besar-besaran pelbagai bidang ilmu termasuk ilmu astronomi, ilmu agrikultur dan lain-lain.

• Amenemhat I.

• Senusret I (Tembok Nubia dibangunkan).

• Amenemhat II.

• Senusret II.

• Senusret III.

• Amenemhat III (Pemerintah Mesir mengambil daerah Fayyum).

• Amenemhat IV.

• Sobekneferu.

10. Dinasti Ketiga Belas (1755 SM – 1630 SM).

Mempunyai 15 orang raja dan hanya diketahui adalah:

• Sobekhotep III.

FASA ZAMAN KEDUA PERTENGAHAN.

11. Dinasti Keempat Belas.

• Nehesy.

12. Dinasti Kelima Belas (1630 SM – 1520 SM).

Dipimpin oleh enam orang raja dan diketahui hanya:

• Khyan.

• Apepi.

• Khamudi.

13. Dinasti Keenam Belas.

Yang diketahui hanya dua, iaitu:

• Neferhotep III.

• Mentuhotepi.

14. Dinasti Ketujuh Belas (1630 SM – 1539 SM).

• Nubkheperra Intef.

• Sobekemsaf III.

• Seqenenra Taa (Pertempuran menghadapi Hykoss).

• Kamose.

FASA KERAJAAN BARU.

15. Dinasti Kelapan Belas (1539 SM – 1292 SM).

• Ahmose I (Hykoss dikalahkan).

• Amenhotep I.

• Thutmose I (Penaklukan Nubia).

• Thutmose II.

• Thutmose III dan Hatshepsut (Pertempuran Megiddo – April 1458 SM ).

• Amenhotep II (Empayar Mesir memasuki wilayah Levant).

• Thutmose IV.

• Amenhotep III (Pembinaan monumen di Thebes).

• Amenhotep IV/Akhenaten.

• Neferneferuaten.

• Smenkhkara.

• Tutankhamun.

• Ay.

• Horemheb.

16. Dinasti Kesembilan Belas (1292 SM – 1190 SM).

• Ramesses I.

• Seti I.

• Ramesses II (Pertempuran Kadesh bulan Mei 1294 SM).

• Merenptah (Penaklukan Libya).

• Seti II.

• Amenmesse.

• Siptah.

• Tawosret.

17. Dinasti Kedua Puluh (1190 SM – 1069 SM).

• Sethnakht.

• Ramesses II.

• Ramesses IV.

• Ramesses V.

• Ramesses VI.

• Ramesses VII.

• Ramesses VIII.

• Ramesses IX.

• Ramesses X.

• Ramesses XI.

• Ramesses XII.

FASA ZAMAN KETIGA PERTENGAHAN

18. Dinasti Keduapuluh Satu (1069 SM – 945 SM).

• Nesbanebdjedet.

• Herihor.

• Pinedjem I.

• Amenemnisu.

• Pasebakhaenniut I.

• Amenemope.

• Pinedjem II.

• Osorron The Elder.

• Siamun.

• Pasebakhaenniut II.

19. Dinasti Keduapuluh Dua (945 SM – 715 SM).

• Shoshenq I (Dinasti Mesir menakluki tanah Yahudi).

• Osorkon I (Kemunculan Empayar Assyria).

• Shoshenq II.

• Takelot I.

• Osorkon II.

• Shoshenq III.

• Shoshenq IV.

• Pamay.

• Shoshenq V.

• Padibastet.

• Osorkon IV

20. Dinasti Keduapuluh Tiga (838 SM – 720 SM).

• Takelot II (Perang saudara di Thebes).

• Padibastet I.

• Iuput I.

• Shoshenq VI.

• Osorkon III.

• Takelot III.

• Rudamun.

• Iny.

• Peftjauawybast.

21. Dinasti Keduapuluh Empat (740 SM – 715 SM).

• Tefnakht.

• Bakenrenef.

22. Dinasti Keduapuluh Lima /Dinasti Kushite (728 SM – 657 SM).

• Piankhi (Kushite menakluki Mesir).

• Shabaqo (Empayar Assyria mengubah ibukotanya ke Nineveh pada 705 SM).

• Shabitqo.

• Taharqo (Empayar Assyria memulai kempen serangan ke atas Mesir).

• Tanutamun.

FASA ZAMAN LAMA.

23. Dinasti Keduapuluh Enam/Dinasti Saite (664 SM – 525 SM).

• Psamtek I (Nebuchadnezzar II dari Babylonia menakluki ibukota empayar Assyria, Nineveh).

• Nekau II.

• Psamtek II.

• Wahibra (Serangan perluasan kuasa Empayar Assyria berjaya ditangkis oleh Mesir).

• Ahmose II.

• Psamtek III.

24. Dinasti Keduapuluh Tujuh/Zaman Pertama Parsi (525 SM – 404 SM).

• Cambyses (Parsi menakluki Mesir).

• Darius I (Terusan Suez kuno dibina pada tahun 497 SM).

• Xerxes I.

• Artaxerxes I.

• Darius II.

25. Dinasti Keduapuluh Lapan (404 SM – 399 SM).

• Amenirdis.

26. Dinasti Keduapuluh Sembilan.

• Nayfaurud I.

• Hagar.

• Pashermut.

• Hagar.

• Nayfaurud II.

27. Dinasti Ketigapuluh (380 SM – 343 SM).

• Nakhtnebef (Mesir mengupah pasukan upahan dari Sparta).

• Djedher.

• Nakhthorheb.

28. Dinasti Ketigapuluh Satu (Zaman Kedua Parsi).

• Artaxerxes III (Empayar Parsi menakluki Mesir kembali).

• Arses.

• Darius III.

29. Dinasti Macedonia (332 SM – 309 SM).

• Alexander III the Great (Mengalahkan raja Darius III dari Parsi dan mengambil alih Mesir).

• Philip III the Arrhidaeus.

• Alexander IV.

FASA ERA PTOLEMY.

Perpecahan empayar Alexander the Great dan Ptolemy mendirikan kerajaan baru berpusat di Alexandria.

• Ptolemy I (Mendirikan perpustakaan agung Alexandria)

• Ptolemy II (Rumah api Alexandria ataupun Pharos siap dibina).

• Ptolemy III (Pemberontakan bangsa Theban).

• Ptolemy IV (Empayar Rom mula campur tangan untuk menyelamatkan Mesir).

Permulaan hubungan diplomatik Dinasti Ptolemy dengan Empayar Rom.

• Ptolemy VIII.

• Cleopatra II.

• Ptolemy IX dan Cleopatra III.

• Ptolemy X.

• Ptolemy IX (Mengambil alih kekuasaan di Mesir kembali).

• Ptolemy XI dan Berenike III.

• Ptolemy XII (Kuil menyembah Dewa Horus dimuliakan kembali).

• Cleopatra VI dan Berenike IV.

• Ptolemy XII (Mengambil alih kekuasaan kembali buat kali kedua).

Pada waktu ini Firaun terakhir merangkap bakal Ratu Mesir, Cleopatra VII bertemu dengan jeneral besar Rom, Anthony.

• Cleopatra VII.

Cleopatra VII bertemu dengan Caesar.

Caesar dibunuh dalam sebuah komplotan. Kaisar Rom pertama, Kaisar Augustus mengambil alih kekuasaan Rom dan menyerang pasukan bersekutu Mark Anthony dan Cleopatra VII.

Cleopatra VII kalah. Mesir jatuh ke tangan empayar Rom pada tahun 30 SM susulan kemenangan mereka sebelumnya di dalam pertempuran Actium pada tahun 31 SM.


Aktiviti Aktiviti Yayasan Tabung Haji

Banyak perkara yang boleh dititik beratkan jika berkaitan dengan aktiviti Tanggungjawab Sosial Korporat. Yayasan Tabung Haji juga mempunyai cara tersendiri untuk memastikan aktiviti yang dijalankan oleh mereka ini berkesan. Antara inisiatif fasa pertama yang telah digariskan ialah menggunakan konsep “kebajikan bermula dari rumah”. Contoh aktiviti aktiviti tersebut ialah:

• Menawarkan biasiswa pelajaran kepada anak-anak anggota dan pesara TH bagi melanjutkan pengajian di Institusi Pengajian Tinggi sama ada di dalam dan di luar Negara;

• Memberikan tajaan melanjutkan pelajaran kepada anggota TH yang ingin meningkat ilmu pengetahuan mereka khususnya di peringkat tertiary;

• Menyampaikan Anugerah Anak Cemerlang kepada anak anggota TH yang Berjaya dalam mendapat keputusan terbaik untuk peperiksaan utama Negara serta Anugerah Khidmat Cemerlang kepada anggota TH yang berkhidmat dengan baik;

• Menyampaikan sumbangan dan bantuan kepada mangsa yang terlibat dengan musibah dan bencana alam;

• Menyalurkan bantuan kepada golongan asnaf yang memerlukan agar dapat meringankan beban dan tanggungjawab mereka.


Magna Carta – Perjanjian Yang Mengikat Rakyat Dan Raja

Falsafah dan prinsip undang-undang yang kita lihat pada hari ini bukannya muncul secara tiba-tiba. Malah ia telah melalui suatu proses yang amat panjang seiring dengan kemajuan tamadun manusia.

Magna Carta (sebutan Magna Karta) atau juga dikenali sebagai The Great Charter merupakan antara dokumen yang paling penting dalam sejarah peradaban manusia. Dokumen yang ditulis dalam bahasa Latin ini mempunyai 63 klausa yang menetapkan hak dan tanggungjawab masyarakat feudal ketika itu. Magna Carta telah dimeterai pada tahun 1215.

Walaupun usia dokumen ini telah melebihi 800 tahun, ianya masih dianggap sebagai simbol keadilan kepada sistem perundangan seluruh dunia. Magna Carta dilihat sebagai peletakan batu asas kepada kelahiran prinsip undang-undang moden di mana semangat yang diambil daripada dokumen ini menjadi inspirasi kepada perkembangan falsafah undang-undang.

Amalan Tradisi Keluarga Diraja

Sepanjang abad ke-12, telah menjadi satu amalan tradisi bagi Raja-Raja England dimana suatu pemeteraian secara bertulis akan dilakukan bagi mengabsahkan pertabalan seseorang raja. Sebagai contoh, Raja Henry I telah memeterai sebuah perjanjian yang dikenali sebagai Charter of Liberties pada 1100 sejurus menaiki takhta.

Amalan ini terus diikuti oleh para penggantinya dengan pemeteraian Solemn Charter oleh Stephen pada 1135 dan Henry II pada 1154. Kesemua pemeteraian ini mengandungi peraturan dan hak-hak yang perlu dipatuhi oleh raja dan masyarakat pada ketika itu. Dokumen ini juga menjadi simbolik kepada legitimasi kedudukan raja sebagai pemerintah kerajaan England pada ketika itu.

Pada zaman tersebut, masyarakat hidup dalam suasana feudalistik dimana rakyat dikelaskan kepada beberapa golongan. Golongan yang paling bawah adalah golongan hamba yang berkhidmat bagi tuan mereka yang dikenali sebagai baron. Baron merupakan golongan bangsawan dimana mereka perlu membayar cukai kepada raja sebagai tanda taat setia.

Setelah kemangkatan Richard the Lionheart yang terkenal itu, ia telah menyebabkan kekosongan takhta pada kerajaan England. Yang lebih parah, Richard tidak sempat meninggalkan wasiat siapa yang bakal menggantikan tempatnya. Hal ini telah menimbulkan perebutan takhta dalam kalangan kerabat diraja England.

John yang merupakan adik kepada Richard telah ditabalkan sebagai Raja England yang baru. Baginda juga dikenali sebagai John Lackland. Hal ini kerana baginda dianggap kerabat yang tidak mungkin dapat menaiki takhta Raja England memandangkan baginda merupakan anak bongsu dalam kalangan adik-beradiknya. Namun takdir telah mengubah segala-segalanya.

Raja John berjaya mengukuhkan kedudukannya apabila berjaya menewaskan anak saudaranya Arthur yang pada sama menuntut takhta kerajaan. Tidak seperti amalan sebelumnya, Raja John tidak memeterai sebarang bentuk perjanjian bagi mengabsahkan pertabalannya. Hal ini tentunya membuka ruang bagi dirinya untuk bertindak sesuka hati.

Sikap Raja John

England menganggap John I antara raja paling teruk dalam lembaran sejarah mereka. Hal ini kerana baginda telah melakukan pelbagai salah laku yang tidak menggambarkan peribadi seorang raja. John terkenal dengan sifat k3jam di mana baginda telah memberi layanan yang sangat teruk kepada para tahanan dibawahnya. Arthur, anak saudaranya merupakan antara mangsa kekej4man baginda.

Bagi menampung dasar luarnya yang mengisytiharkan per4ng ke atas Perancis, baginda telah mengenakan cukai yang tinggi ke atas para baron. Hal ini sangat menekan golongan baron apabila ada antara mereka yang hartanya disita akibat gagal membayar cukai. Malah per4ng ke atas Perancis hanya memalukan England apabila John kalah teruk dengan kehilangan Normandy dan Anjou.

John juga dikenali sebagai seorang yang sangat keras kepala. Baginda merupakan monarki England pertama yang mendapat hukuman excommunication daripada pihak gereja atas perbalahan dengan Pope Innocent III tentang calon Archbishop Canterbury. Bukan itu sahaja, John juga pernah didakwa cuba mer0gol anak perempuan kepada salah seorang baronnya.

Raja John juga pernah satu ketika bertindak menarik janggut salah seorang wakil Irish yang menghadap baginda. Baginda juga telah bertindak memenjarakan bekas isterinya. Peristiwa-peristiwa ini telah menimbulkan kemarahan dalam kalangan masyarakat terutamanya golongan baron yang sangat terkesan kerana dikenakan cukai yang sangat tinggi.

P3rang saudara meletus

Pada 1214, John telah mengambil keputusan untuk menyerang wilayah Bouvines yang dikuasai oleh Perancis. Namun usaha tersebut telah menemui kegagalan. Situasi ini telah menjatuhkan reputasi John dan menyebabkan perasaan tidak puas hati dalam kalangan baron yang rugi besar kerana merekalah yang menampung dana peper4ngan.

Para baron telah membentuk pakatan dalam kalangan mereka dan menuntut agar John melakukan sebuah rundingan. Gerakan ini bermula pada April 1215 dan berlanjutan sehingga bulan Mei apabila para baron yang diketuai oleh Robert Filtzwalter berjaya menguasai London.

John yang pada mulanya tidak mengendahkan ancaman baron tersebut mula bertindak apabila mengetahui para baron telah meminta Putera Louie dari Perancis untuk menjadi Raja England yang baharu. John tiada pilihan selain tunduk kepada tuntutan para baron yang mahu berunding. Jika baginda enggan, maka p3rang saudara akan meletus dan baginda akan kehilangan takhta.

Pemeteraian Magna Carta

Maka pada 15 Jun 1215, kedua-dua pihak iaitu John dan para baron yang memberontak telah bertemu di Runnymade yang terletak bersebelahan dengan Sungai Thames. Dalam pertemuan tersebut, John dituntut agar menurunkan cap mohor diraja sebagai tanda pengesahannya terhadap sebuah dokumen yang dikenali sebagai Articles of Barons.

Empat hari kemudian, dengan beberapa perubahan yang dibuat, kedua-dua pihak telah mencapai kata sepakat dengan pemeteraian sebuah dokumen rasmi yang dikenali sebagai Magna Carta. Dokumen yang mengandungi 63 klausa ini menetapkan undang-undang yang mengikat raja terhadap kedaulatan undang-undang.

Raja yang Tersakiti

Magna Carta pada awalnya berfungsi sebagai perjanjian damai antara raja dan baron bagi mengelakkan p3rang saudara daripada terus meletus. Namun, John I mempunyai agendanya yang tersendiri di mana baginda tetap tidak mahu menurut apa yang telah dijanjikan dalam Magna Carta. Magna Carta hanya dihormati selama beberapa bulan sahaja.

John I telah meminta bantuan Pope Innocent III bagi mengisytiharkan bahawa Magna Carta adalah tidak sah di sisi undang-undang. Maka dengan itu, pada September 1215, Pope Innocent III telah mengisytiharkan bahawa Magna Carta adalah tidak sah, tidak adil, berbahaya kepada institusi diraja dan suatu bencana besar buat rakyat Inggeris.

John telah menggunakan pengisytiharan Pope sebagai sebab yang kukuh bagi membatalkan Magna Carta seterusnya melancarkan p3rang ke atas baron yang sebelumnya memberontak.  Pada Oktober, baginda telah bertindak menyerang Kubu Rochester hingga menghancurkan kubu pertahanan tersebut. Kubu-kubu lain di seluruh England juga menjadi sasaran baginda.

Namun, kempen baginda dalam menentang baron terhenti dengan kemangkatannya di Kubu Newark, Nottinghamshire. Terdapat spekulasi yang mengaitkan kematian baginda akibat diracun namun majoriti sejarawan berpendapat baginda mangkat kerana penyakit disentri.

Kepentingan Magna Carta

Walaupun Magna Carta pada awalnya gagal dalam membendung p3rang saudara, namun ia telah memberi kesan signifikan dalam sistem perundangan Inggeris. Setelah kemangkatan John I, anaknya Henry III telah menitahkan semula Magna Carta dengan beberapa klausa kontroversi telah dipinda supaya ianya lebih fleksibel.

Magna Carta kemudiannya distruktur semula dari semasa ke semasa pada tahun 1217 dan kali terakhir pada tahun 1225.

Magna Carta merupakan antara dokumen yang paling penting bukan sahaja dalam sejarah perundangan British malah ia menjangkaui seantero dunia. Magna Carta menjadi perintis kepada kelahiran akta baru di England seperti Liberty of Subject Act (1354), Petition of Right (1628), Habeas Corpus Act (1679), Bill of Right (1689) dan The Great Reform Act (1832).

Kesemua seksyen perundangan ini berasal daripada semangat klausa-klausa yang termaktub dalam Magna Carta.

Antara klausa yang masih dipraktikkan sehingga kini ialah klausa 39 yang menyatakan bahawa setiap manusia yang bebas berhak mendapat pengadilan yang adil. Selain itu, klausa 40 yang menyatakan setiap manusia yang bebas berhak ke atas keadilan.

Bukan itu sahaja, klausa-klausa yang masih bertahan dalam perundangan British adalah hak gereja, hak dan kebebasan mengamalkan adat di London dan kawasan lain serta memastikan kesemua rakyat British mendapat hak ke atas keadilan dan perbicaraan adil.

Betapa berpengaruhnya Magna Carta apabila ia menjadi rujukan bagi Eleanor Roosevelt dan pasukannya dalam meluluskan Perisytiharan Hak Asasi Manusia Sejagat 1948 (UDHR). Malah Eleanor merujuk UDHR 1948 sebagai ‘Magna Carta untuk semua umat manusia’.

Malah dalam proses kemerdekaan Amerika Syarikat, para pengasasnya merujuk Magna Carta sebagai tuntutan kepada pihak penjajah. Magna Carta juga menjadi perintis kepada kewujudan sistem demokrasi berparlimen yang berakar dari Inggeris. Kelahiran perlembagaan negara-negara lain juga mengambil semangat yang ada di dalam Magna Carta.

Terima kasih Magna Carta.

RUJUKAN:

Doris Mary Stenton. Mar 16, 2020. Magna Carta ENGLAND [1215]. https://www.britannica.com/topic/Magna-Carta

Magna Carta. History. https://www.history.com/topics/british-history/magna-carta.

Magna Carta: What is it – and why is it still important today? https://www.independent.co.uk/news/uk/magna-carta-what-is-it-and-why-is-it-still-important-today-10017258.html

What is Magna Carta? The British Library. https://www.youtube.com/watch?v=7xo4tUMdAMw

The Story of Magna Carta. GuyFoxTV https://www.youtube.com/watch?v=9zT4hkAxzLg&t=640s

How bad was King John? | 7 Minute History. History Hub https://www.youtube.com/watch?v=tGFfxra5st4


Kisah Taufan Kamikaze Menyelamatkan Jepun Dari Ditakluk Monggol

Antara 14-15 Ogos tahun 1281, 3500 kapal armada laut Mongol yang dipimpin oleh Kublai Khan menuju ke Jepun dari Tanah Besar China dalam serangan kedua mereka ke atas negara matahari terbit tersebut.

Namun belum sempat mereka sampai untuk menyerang dari arah pantai Jepun, semua kapal mereka lenyap dan musnah akibat ribut taufan untuk akhirnya tenggelam dan bersemadi bersama seluruh angkatan tentera Mongol di dasar laut.

Kebanyakan kapal Mongol yang diikat sesama sendiri hanya tambah memburukkan keadaan apabila lebih menyukarkan untuk ianya dikawal dalam huru hara yang berlaku atau diselamatkan akibat bencana tersebut.

Sebenarnya, serangan kedua ini adalah cubaan pembalasan dendam di atas kegagalan pertama serangan Mongol ke atas Jepun. Sekalipun tentera Mongol berjaya mendarat dan menyerang Jepun kali pertama pada tahun 1247, mereka telah dikalahkan dan diasak untuk terpaksa berundur hanya selepas sehari mendarat di Jepun.

Bagai sudah jatuh ditimpa tangga, dalam perjalanan balik, armada laut Mongol turut dilanda ribut yang sama, memusnahkan hingga sepertiga saki baki kapal mereka tenggelam di dasar laut Jepun.

Dua peristiwa bersejarah yang dibantu oleh dua ribut taufan ini dianggap sebagai campurtangan Tuhan terhadap pulau dan rakyat Jepun. Kepercayaan Shinto mereka menjadi lebih kuat kerana mereka percaya bahawa pulau mereka dilindungi Tuhan.

Kerana dua bencana yang menghapuskan armada Mongol itu, rakyat Jepun menggelarkan taufan tersebut itu sebagai ‘Kamikaze’ yang bermaksud ‘Divine Wind’ atau Angin Tuhan.

‘Superstitious’ yang sama juga menjadi pemberat mengapa seluruh Jepun menjadi berani kerana percaya Amerika dan sekutu Berikat tidak akan dapat mencecah tanah Jepun untuk mengalahkan mereka dalam Perang Dunia Kedua.

Malah ia kemungkinan menjelaskan juga mengapa pihak Berikat tidak mempertimbangkan serangan secara terus ke atas Jepun dengan tentera mereka untuk menundukkan Jepun, berundur dari Perang Dunia Kedua, sebaliknya memilih untuk menggunakan bom nuklear yang digugurkan dari udara.

Ironinya, hari ini juga pada tahun 1947 merupakan hari dimana titah rakaman audio baginda Hirohito, Maharaja Jepun didengarkan ke seluruh negara untuk mengumumkan penyerahan diri dan sebagai pengakuan kalah Jepun di dalam Perang Dunia Kedua, seminggu selepas bom nuklear digugur dan meranapkan Hiroshima dan Nagasaki.